url: =Video: Unau numei nih inndawl 5 na panin anih un lengkhia in sipah :: ZOMI DAILY\nposted on 27 July 2017 at 8:41 am Lomkholna: Indonesia, News, Sawltak, World\nIndonesia gamsung ah unau numei nih inndawl 5 na panin khatkhitkhat tuaksuk in anih un ki sihbawl uh cih Jakarta Post pan kiza hi. West Java, Bandung khuasung aom Gateway Apartment ii inndawl 5 na panin Monday ni sunlam in alengkhia uh ahihi.\nAmasa in khat lengkhia masa in tuaciang in mipi te’n a et ngeingai laitak in, adangkhat lengkhiading in kithawi leuleu ahih manin mipi te’n Video zaihngeingai uhhi. Tua Video Clip te Social Media tungah ki thehzakpah zihziah in, mulkimhuai khasiat huai mahmah hi.\nInndawl 5 “fifth floor” ii apualam taangban ihcih Balcony Rail tungah kahto masa in, tuapan in alengsuk uh ahihih. Amasa in a upazaw kum 34 aphakhin a unu lengkhia masa hi. Tuakhit ciangin anauzaw kum 28 aphakhin pen lengsuk leuleu hi.\nHihbang in a unau in aki sihbawl “Suicide” mawk uhtawh kisai in Police te’n asanggam pasal kum 39 aphakhinpa thu dong uhhi. A upa genna ah hih asanggam numei nihte pen abeisa kum 8 hunbawl akipan lungsim cidamlo “psychological disorders” uh cimawk hi.\nAbeisa tawlkhat sungzong Bogor khuasung aom Penuai Indonesia Foundation kici “mental health clinic” khatah akibawlzel uh cihi.\nBandung Police chief Sr. Comr. Hendro Pandowo in agenkhiatna ah anu uh asihzawh 2006 kum akipan hih numei nihte pen lungsim sukhalua hiam, Mental health problem nei uh cimawk hi.\nVideo: Two sisters commit suicide by jumping from apartment\nHih unau numei nihte atuahsukma in amukha Witness khatin agenna ah anih un lungkiattuak mahmah uh cihi.\nInndawl 5 napan in alengsuk uh himawk ahih manin anih un alu akhe cihte liamgawp cihi. Akhut te uhzong kitan cihi.\nA luanghawm tepen Sartika Asih Hospital ah Postmortem bawlding in kipuak cih kiza hi.\nHih unau numei nihte aki sihbawl madeuh azanni Sunday ni inzong Indonesia gamsung mahah numei High School sangnaupang kum 16 aphapan khat amahleh amah ki khailum cimawk hi.\nPrevious: France gamsung ah meikanggawp ahih manin mi 10,000 val patau in kihemkhia\nNext: Malaysia gamsung ah July 26 ni ciangciang Operasi pan akiman mi 5065 phakhinta


timestamp: atn

url: =Zomi ong kitheihna leh Tedim District ngahlohna khitciang – 1 ~ Pau Khat Suan :: ZOMI DAILY\nZomi ong kitheihna leh Tedim District ngahlohna khitciang – 1 ~ Pau Khat Suan\nposted on 7 June 2012 at 1:07 am Lomkholna: Article, Paukhatsuan, Politics\nZomi ong kitheihna leh Tedim District ngahlohna khitciang – 1\nZomi Nu le Pa, U le nau,\nTu-ma hun tomno khat sung leh tu laitak a i buaipih, i lung hihmawh pih thu le la pawlkhat limtak enkik, ngaihsun kikkik a i minam bup mailam saupi ding geel huai thu tampi om ding in ka ngaihsun hi. Eimite’ a-ding in tulian laitak pen, kei mimal muhna ah, a hun thupi pen, ahun geekpen laitak ahi ding in zong ka ngaihsun hi. Tu laitak i sepna i bawlna khempeuh in mailam khang tampi sukha ding hi. Kipawlna, Party leh Biakna makai khempeuh in pilvang tak a mipi makaih ding leh mipi mahmah zong lungsim a om peuh mawk awtawt a, phengtai zeizai hun ding hilo hi. Limtak a i ngaihsut deuh ding thulu pawlkhat enkik dih ni.\nKawlgam kumpi ki-ukzia tawm ong kikhel a, mailam ah ong kikhel semsem ding ci-in i lam-en ciat hi. Tuabang mah in hih a kikhel ki-ukzia tung tawn in hamphatna i ngahtheih dingte lak ah Tedim, Tonzang, Cikha gamteng kigawm in District khat a om ding cih nakpi lunggulhna i nei hi. I makaite in zong ong hanciampih uh hi. Ahih hang e’n District ngahlo in Zogam bup ah Haka bek in ngah hi.\nA masa in hih district siauh vai kua in ong makaih a, bangci bang in siau ihi hiam cih ka thei kei hi. Tua khit ciang in zong, koi ah kisiau a, piak leh piakloh ding kua ii thuneihna hiam cih zong ciantak ka thei kei lailai hi. Tuaban ah, district cih pen ki-ukna anuam zaw ding, tangpi tangta ading a phattuamna a om zaw ding ngaihsutna tawh administration tool khat hilel ding in ka ngaihsun a, ahih hang, Zogam buppi in khat ngahding cihbang a a kihawm cihdan hi hetlo ding in ka ngaihsun hi. A hoih zaw ding, kumpi ki-ukna a nuamsak zaw ding ahih leh kumpi in District tampi hon’ theih lel, bawltheih lel hiding in ka ngaihsun hi. I ngahkik ciang Tedim, a kikkik ciang Matupi..cihbang pong hilo in, a kisap leh a vek a District a khensuk ziau lel ding in ka ngaihsun hi. Tua bang in ngaihsun kahih man in, tutung a Zogam kumpite nasep dan pen haivai mahmah kasa hi.\nKhatlam pan enkik leuleu le’ng, tu naiteng a i tuahkhak thu tuamtuamte’ hang in i supna sang i meetna i et ding a, i zatsiam ding ka lunggulh mahmah hi. ZNC party registration vai zom-in Zomi Tribe recognition tawh nakpi tak in i buai hang in, hih buaina in Zomi khempeuh ong khuituah, ong gawmkhawm hi. Zomite’n i Minam i itzia ong musak ong telsak hi. Tuabang mah in Tedim District siauhna vai tung tawn in i gam a-ding, i minam a-ding nahoih sepna ah ki thutuahna ong guan hi ci in ka ngaihsun hi. Hihte pen Kipawlna tuamtuam, Party leh Pawlpi Siate khempeuh in zong teltak muthei ding in ka lam-en hi.\nTu in i tel mahmah thu pawlkhat om a,\n1) Zomi cih i Minam Kawlgam kumpi in ong ciapteh sak hi.\n2) Tedim in District siau napi ngahlo hi.\n3) Zomite in a omna mun leh mimal dinmun tawh kisailo in Minam it mahmah uh hi.\nTua ahih leh, aban ah bang?… bangci ding?, bang hih ding?, bang vaihawm ding? bang sem ding? Koici dan a sem ding?…\nA piangsa thu tung ah kisel kinial, ki mawhpaih, kitawng thapai lo in, a beisa a apiangsa thu le late siksan a mailam ah i gam le i minam a-ding bang sem ding, bang bawl ding cih ngaihsun khawm kikum khawm zaw ding hihang.\nZomi kahi hi. Zomi in ka piang a, Zomi in ka nungta hi. Zomi in la kasa a, Zomi in thu ka gen hi. Zomi in ka siding hi. Himah hi, ut le utloh thu hilo in ong bawlpa Pasian in Zomi a ong bawl ihi hi. Khuasiam Pawi a Lengtong ( Sia ) Kam Khen in a gen bang mah in Pasian ki taisan thei a, Dawi ki hawlkhia thei hi. Ahih hang Zomi ki taisan theilo, ki pai theilo, ki hawlkhia theilo hi. Zomi hihna awtawt pih lel tawh kicinglo hi. Zomi leh Zogam i it takpi leh Zomi leh Zogam a-ding i hihtheih bangbang a sepkhiat ding ahi hi. Mimal a i sepding pawlkhat om ding hi. Kipawlkhawm a i sepding om ding hi. Tua ahih man in I sep ding, i bawl ding aban ban in geel deudeu ding hihang. A bul pan kipan ding hihang. Kuama’ bat phakloh vangam leimong khawng gengen pong loding hihang. Zogam a-ding, Zomi a-ding nasepna ah mi tampi tawh kisai nasepnate ah ngalkhat bang a tangtat loding hihang. Pilvang tak in kilom liai a i sep ding thu le la tampi om ding hi. Mi’ pahtak ding utna lel, min deihna lel, om luanluan nop man lel khawng tawh zawhloh ding thu vaihawm a, vangam leimong kawkkawk pong cihte kidawm ni. Strategy kisam a tactic zong kisam hi.\nZomite gam leh Minam vai ah a mailam saupi om a, i vai sah mahmah hi.\nPrevious: Singkung phuk lohding, it ding a thupitna\nNext: Midang te Dr te in agam leh alei uh puah, ei Dr te bang a ci phadeuh hiam? ~ CS Dal\nZYA Zuminn lam nading mimal ahilo kipawlna tuamtuam pan huhna ngahna\nNisuhgah “Dates” sungah lungno pawlkhat kimu ahih manin Health Ministry in hoihtak sitsakding


url: =Dongtuak huh na tawh ki sai ~ Bible Society :: ZOMI DAILY\nposted on 11 August 2015 at 2:28 pm Lomkholna: Khoilamthang, News, Zomi\nA kuama peuh, Ei khap tan ciat, a lem theithei dingin le a manlang dingin dongtuakte i panpih lungdam huai sa mahmah ing. Gampua pan sanggamte nong hanciam mah bangun gamsung pan zong khutzep tuan loin sep theihzah sem ciat hihang. Veina lian hi, thuakpihna lian hi.\nYangon khua sung mun citeng ah “Tui dong tuakte ading huhna hong ngen ung” ci in a diakdiak khangnote kiko ziahziah uh a, zani bangin Mangkangte nupa khat zong Sule lampi ah huhna ngenin, sun thapai khangnote tawh ding khawm uh hi. Dongtuahna sung pan i hamphatna in “kithutuahna le kilainatna” khang hi.\nBible Society in thupiang ka zak phet un, kumbul a kikoihsa relief ading tulza (teng) 70 budget pen koi ci zat ding cih ka kikum pah uh a, Hakha Rescue Committee ah tulza 25 le Kawlpi kiimteng ah tulza 50 ka khensat phot uh hi.\nKawlpi ah August 5-8 kikal ka va zin a, camp 7 ah nitak an khatvei ciat vaak, khua tuamtuam ah antang ip 63, Kawlpi le Pyidawtha kikal kuai lei (zattawm pak ding gua lei) dawhsak cih bang sem samsam-in ka nusia phot uh hi.\nZani in MEIK khua pan pawlpi khat in Tuiciin dongtuakte huhna dingin Bible Society ah sum 51,30,000/- leh puan ippi 8 dim hong khak a, Thayawaddi, Pantanaw le Pathein (munthum) ah hawm khiat dingin khensat in, ka staff-te kuan khengkhang ta uh hi.\nDongtuak sanggamte’ LAI SIANGTHO bu tui sungah ciim ahih manin a maute a hehnem ding le lametna thak a pia dingin Pasian’ kammal LAI SIANGTHO hawm khia ni. Nang nong kihel ding hiam? Falam, Hakha le Tedim LAI SIANGTHO bu khat 3500/- kyat Kawl Lai Siangtho 5000/- kyats le New Testament 1000/- kyats kihawm thei hi.\nZani in U Tuan Ceu in Falam Lai Siangtho bu 189 le Tedim Lai Siantho bu 18, U Lian Cung Nung un Falam Lai Siangtho bu 141 hawm khiat dingin sum hong pia uh hi.\n1 Kor 15:58 Tua ahih ciangin ka hong it sanggamte aw, Topa’ hangin na nasepnate uh a mawkna hi ngei het lo hi, ci-in na theih uh mah bangin Topa adingin a tawntungin na sem unla, ling het loin lungsim kiptakin na om ta un.\nPrevious: Bangkuanuam Suahna ~ Pau Kap Thang\nNext: Jesu min suangin thu na ngen takpi mah hiam?\n11 August 2015 at 4:51 pm\nThupi mahmahin, aangtanhuai mahmah ei, sia !\nTong Luansiam Lia Zozam – 7 ~ Hau Za Cin\nLungdambawl thu ~ Rev. Lian Za Nang\nMalaysia ah zudawnkhawm lawmta nih thautawh kikaplum


url: = Tinaung Takluem JOHN 21\nNungzui Sawm le Ni Te Kung ah Jesus Kilaak\n1 Hiteng zawkciang in Jesus sia a nungzui te kung Taiberias tuili hui ah kilaakkik hi; taciang a kilaak dan sia hibang a hihi.\n2 Simon Peter le Didymus kici Thomas, Galilee ngam Cana khuami Nathanael, Zebedee tapa te le a dang nungzui ni te zong om uh hi.\n3 Simon Peter in amate tung ah, kei ngasa man ka pai tu hi, ci hi. Amate in ko zong nangma taw pai tu khu hi, ci uh hi. Amate pai vingveng in ngunkuang sung ah tuak uh hi; taciang tua zan in bangma a man bua uh hi.\n4 Zingsang ciang in Jesus sia tui hui ah ding hi: ahihang a nungzui te in Jesus a hi hunlam a he bua uh hi.\n5 Jesus in, Tano te awng, neakpha khatpo nei ngawl nu ziam? ci hi. Amate in, nei ngawl khu hi, ci in zo uh hi.\n6 Jesus in amate tung ah, Na ngunkuang ziatsang ah na ngen pai vun a, mu tu nu hi, ci hi. Tua ahikom amate zong paai uh a, ngasa tampitak awk ahikom in a ngen uh zong kai zo ngawl liang uh hi.\n7 Tua ahikom Jesus i a it mama nungzui pa in, Peter kung ah, Topa hi, ci hi. Simon Peter in Topa hi, ci a zak ciang in, ngasa matna laktong sia vet in, tuisung ah leangsuk hi, banghangziam cile ama a pumnguak a hihi.\n8 Adang nungzui te sia ngunkuang no taw hongpai uh a; ngasa taw a dim ngen kai uh hi. Banghangziam cile amate sia tui hui pan in khuala ngawl hi, tong za ni kiim khawng bekma khuala hi.\n9 Amate tui hui ah a thet po uh ciang, meihol a ki seam meitung ah, ngasa le anluum a ki em mu uh hi.\n10 Jesus in amate tung ah, Tu in na mat uh ngasa hiak ah hong paipui tavun, ci hi.\n11 Simon Peter hong kato a, ngasa lian mama za le sawm nga le thum taw a dim ngen tui hui ah kai uh hi: tabang in ngasa tam mama hi napi, a ngen uh tat ngawl hi.\n12 Jesus in amate tung ah, Hongpai tavun a, ne vun, ci hi. Nungzui te in, Topa hi, ci he napi, kuama in, Kua ni ziam? ci a dong ngam bua uh hi.\n13 Jesus hongpai a, anluum la in amate pia hi, tabangma in ngasa zong la a amate pia hi.\n14 Hi thu sia Jesus thina pan a thawkik zawk, nungzui te kung ah a thumvei na a kilaak na a hihi.\nJesus in Peter Thu Dong\n15 Amate an a neak zawk uh ciang in Jesus in, Simon Peter kung ah, Jonah tapa, Simon awng, hi te sang in nong it zaw ziam? ci hi. Simon Peter in, hi hi, Topa awng; hong it khi hi, ci nangma in na he hi, ci hi. Jesus in, Ka tuuno te an vak in, ci hi.\n16 Jesus in, Jonah tapa, Simon awng, nong it ziam? ci in a ni vei na ci kik hi. Simon Peter in, hi hi, Topa awng; kong it hi, ci nangma in na he hi, ci hi. Jesus in ama kung ah, Ka tuu te an vak in, ci hi.\n17 Jesus in, Jonah tapa, Simon awng, nong it ziam? ci in a thum vei na ci hi. Tabang thum vei dong Jesus in, nong it ziam? a ci hu in Peter khuangai a, Jesus kung ah, Topa awng, Nangma in na theampo na he hi; hong it khi hi, ci na he hi, ci hi. Jesus in ama kung ah, Ka tuu te an vak in.\n18 A tatak in kong ci hi, na khangmoi lai in nangma thu in kawngkhau kil tawm a, na uk na po ah na pai hi: ahihang na huai zawkciang in na ban te na phal tu a, ngual in hong kilsak tu hi, taciang na uk ngawl na mun ah hong pua tu uh hi, ci hi.\n19 Hi thu a son ciang, bangbang thi na taw Pathian minthangsak tu ci kilangsak hi. Taciang hi thu a son zawkciang, Jesus in Peter kung ah, Hong zui tan, ci hi.\nJesus le John\n20 Peter hong kihei a, Jesus i a it mama a nungzui pa in a zui mu si; tua mun sia nitak an a neakkhop na uh mun ah Jesus kang neal in, Topa awng, nangma hong leheak sia a kua ziam? ci hi.\n21 Peter in tua pa a mu ciang in, Topa, hisia pa bangbang hitu ziam? ci in Jesus kung ah ci hi.\n22 Jesus in, Ka thet dong om tu in ka dei le, nang atu in bang poimaw ni ziam? nang hong zui po tan, ci hi.\n23 Tua zawkciang in, tua a nungzui pa sia thi ngawl tu hi, ci thu suapui te sung ah hong kizel hi: ahihang Jesus in, ama sia thi ngawl tu hi, ci ngawl hi; ahihang, ka thet dong om tu in ka dei le, nang atu bang poimaw ziam? a ci hi zaw hi.\n24 Hi a nungzui pa sia, hi thu te tetti pan nate a at pa a hihi: taciang hi tettipan na sia a man a hihi, ci ka he hi.\n25 Jesus i sep na dang tampi om lai hi, ta te sia khatsim at siat leang, leitung ah tua thu at natu laibu te ta zo ngawl tu hi, ci ka ngaisun hi. Amen.


url: =Australia, Melbourne ah Hot Air Balloon khat kia in, mi 7 liam :: ZOMI DAILY\nposted on 9 February 2018 at 10:07 am Lomkholna: Australia, News, Sawltak, World\nAustralia, Melbourne ah Hot Air Balloon khat kia ahih manin, mi 7 in liamlawh uh cih AFP pan kiza hi. Tua Hot Air Balloon pen zingsang khuavakma, nisuahma in “Dawn Tour” ci’n vandawn ah alentoh laitak in akiasuk ahihi.\nTelevision sungah aki suahsakna ah tua Hot Air Balloon akiatna munpen Melbourne panin 60 km (37 miles) agamlatna, Dixons Creek ah hi a, cina puakna Ambulance mawtaw pawlkhatzong kimuthei hi.\nAmbulance Officials te genkhiatna ah Hot Air Balloon khat Dixons Creek ah kiasuk hi. Mi 7 tepen anung aliamtawh, aguh akilawi tawh liamna pawlkhat om ahih manin Ambulance Victoria Paramedics te’n zato ah puak uhhi ci’n genkhia hi.\nHih buaina, tuahsiatna aom ciangin Paramedics tepen zingsanglam 7am hunpawl in akisam ahihi. Aliam te lakah atamzaw pen kum 60s valkhin vive hi uh a, agim gawplua bel kuamah omsamlo in, Stable Condition hi ci’n thunei te’n genkhia uhhi.\nLocal Report pawlkhat ah hih Hot Air Balloon pen akumsuk dingin akithawi laitak in huih hatlua cihi. Huih in nawkgawp ahih manin, Basket sungah atuang pawlkhat akiasuk uh cihi.\nVictorian state hot air balloon industry panin thunei Spokesman ahi Damian Crock in agenna ah hih Hot Air Balloon pen ummawhloh laitak in thakhatthu in hoih hatvat in nawkgawp ahih manin, ahawlpa Pilot inzong leilak ah hoihtak kumsuk theilo cihi.\nMore: Taunggyi ah thauvui puakkham in meikuanggawp, mi 1 si in 3 liam\nHih Hot Air Balloon pen “Go Wild Ballooning” kici te ii neihsa hi a, Yarra Valley dungteng ah Tourist te vandawn panin a etpihzel uh ahihi. Hot Air Balloon tungpan in agalkhat ah Melbourne zong ki galmuh a, lenggah kiciinna Vineyards tungteng leh mualdungteng atungpan ki enthei hi. Sawltak #zomidaily\nPrevious: Rakhamim ~ Dim Lun Zam\nNext: Vondeih Kep Ding – 130 (Dimno’ Pa)


url: =Rakhine kipawlna pan All-D ngahte Pahtawina kipia :: ZOMI DAILY\nposted on 22 August 2016 at 4:09 pm Lomkholna: Myanmar, News\nAugust 22, 2016(Mon)\nZanni(21/8/2016-Sun) nitak lam 1:00PM in Yangon a om Rakhine State Biakna Phualpi ah Rakhine National Federation te-in a mau minam sung pan 2016 kum a tansawm laihuanna ah All-D ngah teng pahtawina nei uh a, minam dang Kawl, Kachin, Kayah, Karen, Zomi(Chin), Mon, Shan te sung pan All-D ngah mi khatta zong sam uh hi.\nYangon Division, Rakhine Minamvai PM U Zaw Aye Maung in hun kipat thu gen a, tua khit ciangin Rakhine National Federation ah thudotpi U Mya Thein in pil tungtuang sang naupang te thapiakna a neih khit ciangin Thudotpi lakah khat mah ahi U Hla Kyaw Aung in hansuahna nei to leuleu hi. ( Lasak teci pang omlo bilbel ahih manin pha dawm lai).\nRakhine National Federation ah Lutangpi(president) U Soe Win in hih pawi hong piankhiatna leh pahtawina ki piakna a thu teng hong gen khit ciangin Rakhine minam All-D ngah mi (34), Kawlgam sung a minampi 7 sung pan teeltuam All-D ngah (6) leh Kawlgambup pan mat tampeen mi (3), a vekpi gawm(43) te pahtawi piakna nei uh hi.\nPS: Hih pahtawina hun sungah Zomi(Chin) minam bup taangin Tg. Thang Hau Suum(s/o U Kham Suan Mung) hong piaksak uh ahih manin lungdamna lianpi I nei hi. Minam dangte khat ciangin Kyats 400000 leh trophy(lungdampihna hai) pia a, a mau minam te pen kipawlna tuamtuam, company tuamtuam leh sumhau te tung pan pahtawina tuamtuam pia ziahziah uh hi. Mailam ah Zomi te zong hanciam in minam dangte tungah itna a lak zo I suah zawh na ding leh I biak Pasian min a thangsak zo semsem I suah zawh na ding lunggulhna tawh hi lai kong suahkhia hi.\nRef: Rakhine National Federation fan page\nPrevious: Kikawi tawng ee, lam tawng ee ~ Rev. Hau Khen Kham\nNext: Thailand leh Malaysia Express Train tungah gul 181 kiman\nZomi ci in (Chin) civive a bang nadeihna uh hiam…Zomi chin kihidekloo hi…Zomi na gelh khit nakuhle. Chin cih kullo hi. Zomi…Pen Zomi hipah lel hi. Chin twh ong gelh gawm niloh kei un…Lai gelh tein pilvang un….


url: =Malaysia, Klang aom Factory khatpan numeikhat thagum tawh kipummat: Kidnap :: ZOMI DAILY\nposted on 8 December 2017 at 8:01 pm UTC+9:30 Lomkholna: Malaysia, News, Sawltak, World\nMalaysia, Klang vengsung aom Factory khatpan in numeikhat zawhthawh thutawh ki mancip, Kidnap kibawl cih theSun pan kiza hi. Tuni Friday (Dec 8) zingsanglam in thupiang hi a, hih Video Clip pen Malaysia gamsung Social Media tuamtuam ah ki thehzakpah hi.\nKlang, Kampung Jawa sung aom Factory khatah thupiang hi a, CCTV sungah aki etkik ciangin Mercedes Benz mawtaw akang khat Factory Gate mai ah akhawl kimuthei hi. Tuaciang in numeikhat hong pusuak in, mawtaw nungah angak pasal khatin laidal Document tungah letmat thuhsakding in kithawi hi.\nTualaitak in tua numeinu pen zawhtawhthu tawh mancip in, mawtaw anunglam tutna ah sawnsuk hi. Numeinu pen kitomgawp himahleh mawtaw asungpan inzong pasal khatin nalen in, nakaitumsuk a, kongkhak khakcipsuk hi.\nTuakhit ciangin apualam aom pasalpa pen Driver Seat ah tusuk in mawtaw hawlkhia vingveng hi. Hih thubuai Incident pen tuzingsang 9:40am hunpawl in thupiang ci a, khuavak mipi muhtang mahin akiman, Kidnap akibawl uh himawk hi.\nFactory sungpan pasal nih pusuak in delhkhia uh himahleh, mawtaw pen hattak in taikhia vingveng ahih manin phazo nawnlo uhhi.\nVideo: CCTV footage of a woman being forced into a car in Kampung Jawa, Klang, has gone viral on social media on Dec 8, 2017.\nHihvai tawh kisai in palik thunei ahi Shah Alam police chief ACP Shafien Mamat in agenna ah hihthupiang pen atakpi hi a, Police Report zong hongki bawlkhin cihi. Tulaitak Police te’n kancianna, investigation abawlsan laitak hi ci’n genkhia hi.\nMalaysia Netizens te sungah hih Video Clip pen tuni ki thehzakpah, Viral gawp in, Mercedes Benz mawtaw ii Registration Number zong KEE46 kici hi. Tua numeinu ii innkuanpih meltheih tanau te’n hih Video Clip pen akhahkhiat masak uh kici hi.\nMat athuak numeinu ii asanggam pasal khat ahi S. Nantha kicipa in Seri Muda Police Station ah hihvai tawh kisai in Police Report kabawlkhin uh, hih mawtaw amukha atheikha te’n hong zasak un ci’n Social Media ah huhna ngenin gelhkhia kici hi. Sawltak #zomidaily\nPrevious: Malaysia, PJ sung aom Billboard khat kicimsuk in mipi ki patau\nNext: Malaysia ah Pa Mung Do Lian in azi satlum


url: =Tuni Zomi Madawkte Pahtawina" Poster Kibawl - TUNGZANG NEWS\nTuni Zomi Madawkte Pahtawina" Poster Kibawl\nDear Kongit Zomi Akuamapeuh,\nTunung kumbeima diakin “Tuni Zomi Madawkte Pahtawina” cih Poster & calendar kithuah khat kong bawl hi. Hih pen Kawlgam sungah hawm na'ng teng a kihawm khin zo a ki-kaikhawm ta ahi hi. Hih thu tawh kisai lungdampihna leh thapiakna a munmun pan ka zak manin ka lungdam hi. Thukhatah ka suahsak dan a telcian lo zong om thei kha ding cih lametna tawh Zomigroups a tuamtuamte-ah tu-in kong tangko khia hi.\nKa bawlna thu ahih leh a khatna-ah i siapite ka pahtawinopnatakpi ahi hi. Tuabanah lai nasepna-ah sum tawmtawm bang hong nuamtuam leh cih lunggulhna zong hi veve hi, a mantakin. Hihbang a maan ka tuansakte leh a nuai a lai kigelhte limtak a encianten genbanna om sa lo dingin ka lamen hi. Ih pahtawinop pen tampi om lai hi. Eima mun ciatah citaktak a mapang tampi om hang, a lawhcing zong tampi tak om hang; tuate' hangin zong lungdamin i angtanpih mahmah hi, cih i gennuam masa hi.\nKUABANG TENG KIHEL A, BANGHANG HI DING HIAM???\nMaan/Photo 21 kihel hi. Tuateng a bangbanin na en le uh teh Tulaitak hong dampih lai Zomi biakna lian zawdiakte' sungpan, a pawlpi zui a kihel ciat ahi hi. Gtna: Dr.Enno (Baptist), Dr.Bishop Felix Khen (Catholic), Dr.Do Kham (A.G), Dr.Do Suan Mung (EBC, Sia Mung in minneu a neih loh pen a minpi mah a lawh guapguap hong suak in, kisuang sim ing ei), Dr.Khualno (AMCM), Dr.JM Paupu (India Zomi), Dr.Mungtawng (FGA), Dr.Cin Za Lian (UPC), Dr.Lamh (Siyin Baptist), Dr.Mang Do Thang (Zo Baptist), cihbang teng ahi hi.\nDr.Zambawi (Natioanal Director, OM), Dr.Do Sian (Zomi Theological lamah madawkpen pawl leh ZTC suan leh muanpi ahih banah tulaitak Zogam Eden Drive cihte pawl mapanna), Dr.Chin Khua Khai (Secular backgroud B.Sc panin LST ah Ph.D (pentecostal lampanin zong ki-etkaak), Revd Smith NZThawng (MCC ah GS semngei, eimi sung om nai lo banah tulaitak ACC a cihna-ah zong Advisor hilai), Revd Kam Khaw Thang (Tedim Bible Translator & tulaitak Ordained Pastor damlaite' sungah a uham pen), Revd Khoi Lam Thang (GS, Bible Society of Myanmar), Revd Jacob KKMung (Christian Literature Centre, Ygn hi a, Private Tapidaw Laibusaal gol mahmah hong neihna hangin angtanhuai kasa lua hi), Dr.Dal Khan Mang (SDA min tawh), Revd Job Thawngno (Dam lo a Pasian' nasem hizah lakah Literature Ministry leh Handicapped Uplift Ministry thuah lai, laibu tambawl pen, a nasepna thupi lua), Dr.Tuanno (Secular lampan hi a, Zomi sung gen loh Kawlgam kumpite nangawn in hong limzat sak i angtanpih mahmah Siapipa ahi hi).\nTuabanah Laidal nuainung lamah pen, Zomite in cikmah a i neih ngei nai loh, i lunggulhgulh hangin i neih zawhpak nawn loh ahi, "Zomi Festival of Praise" (ZOFOP) Hallelujah Pawipi pen 2005 kumin Tedim khuapi-ah Revd David Suum' hanciamna tawh hongpiangkhia ahih manin tuatakah uniform silha lasa mipi 4000 te' maan leh ama maan ka tuangsak hi. Tua manin mi 21 kihel ahi hi. Abanah suaksak zo lai hi leng i siapi huate pawl zong hel nuam tak hi ing. Tuate mai a ka laibu bawlna-ah kong suaksak ding hi.\nLaibubawl/ahawmkhia cihna-ah thu tampi kangaihsun a, Zomi level nasepna ah hih tawh 3 vei ka bawlna ahih manin mindeih man hong kisak ding ut lo zaw ka hihna leh mailam lai nasep ding lunggulhna tawh ka sunmang khat ahi, "Zomi Literature & C Media" ka ci hi. Mi min kidawk lo ahih manin hong deihsak diak pawlkhatte in kisuan huai het lo hi ven; mi'n zong hoihsatekin kuate bawl hiam, cih khawng kidotna om simsim tuak hi. Tu-in internet tungtawn leh Zomite Thukizakna a i neih lianpen ahi, Tongsan Weekly News” ah kong tangko khia hi.\n(Hih pen keima’ muhdan, keima’ criteria linlian ahi hi, cih zong kong theisak nuam hi).\nHIH POSTER PEN GAMDANG AH KIKHAKSAK KHIN ZO HI.\nTuma khakhat lai a kipan a kikhaksak hi a, a tuntunna tamzaw ta hi. Zomi kipawlna omna khempeuh Germany cih loh ah kikhaksak hi. Germany pen tavuan hong laksak ding kician contact nei thei vat lo suak ka hih man hi. Amau zong hong kinsak mah ding hi ven, nungkum a te zong limtakin tavuan hong laksak ngei khin uh a, ka lungdam mahmah hi. Tukum gamdang vankhak man nakkhan lua ahih manin nong ngaihsutpih dinguh zong ki-lunggulh mahmah diak hi.\nPawlkhat in Calendar cici-in zong cihtheih thukhat mah ahi hi. Lai dalnih kiphasak a, a dal nunung pen ah niciamtehna hi bekin amasa ah maan/photo, poster-suan det theih ding, kum a bek zongin a tul lo ding i Siapi te pahtawina ahi hi. A calendar leuleu pen ei gam khuata lam khawngah nih leh thum a leizolote'n noptuam sa veve cihna tawh a kithuah khawm bek hi-in, ka bawldan pen Poster hong kicihsak zaw leh zong ka ut hi. Tumanin gamdang hong tunhak hangin a hun bei lo dingin nong tuatsak zawkna ding uh leh ka bawlna thu leh ka ngimna thu hong theihpih a tha nong piaksak ciat ding uh zong a kicial nuam kawm i hi hi. Tua dingin kong muang hi.\nPAHTAWINA POSTER PEN YANGON PANIN, REV.DR.PAU KHAN EN (Dr.Enno)' APNA & THUPHA PIAKNA TAWH HONG KIHAWM KHIA AHI HI. NA INNSUNG VUAH NA SUAKSAK UN; SIAMPI THUPHA IN HONG SULZUIH DING AHI HI.\n"...Na hoih sep ding cimtak kei ni..." (Gal. 6:9).


url: =Zomi Idol (1) ~ Dr. Do Suan Mung :: ZOMI DAILY\nZomi Idol (1) ~ Dr. Do Suan Mung\nSia Muana Khuptong in Idol vai hong gen ciangin Zomi sungah ama gen hi asa tawh, hi a sa lo tawh ki-om ngeingai in kibuailawh dektak phial hileh kilawm ka sa hi. Amasa in Sia Muana Khuptong leh Idol adeih lote in Zomi Idol nasepna adeih lo, alangpan cih bang hilo ding hi ci in ka ngaihsun hi. “Idol” cih kammal zat huai lo a ci uh hizaw ding hi.\nTua ahih manin Zomi Idol vaihawm makaite in hih thu hangin thadah lawh, lungkiat lawh a i om loh ding kong hanthawn nuam masa hi. Abeisa a Zomi Idol nasepna tungtawn in Zomi khangnote sungah la lam khantohna lianpi om a, i minam sungah zong kipumkhatna tampi piangsak tuam hi. Tu laitaka i maingat Global Zomi Idol bang zong hoih taka i bawl zawh ding lunggulh huai mahmah hi.\nZomi Idol cih hong piancil in athu hoih ka sa mahmah a, ahi zongin a min bel tawm ka lung anuam kei hi. American Idol pana kila hi ding ci in ka ummawh pah hi. (Athei sa tampi i om mah bangin American Idol phuan pen British te Simon Fuller kici pa hi-a, England ah Pop Idol cih aphuat khit teh America ah American Idol hong phuan in leitung thu in bel lawhcing zawzen hi).\nHih Zomi Idol vai tuteng a kigenna ah, pawlkhatte in “American te, Kawl te in zong zang” ci thei hihang. Maan mah hi. Ahi zongin, Idol azang American te, Kawlte leh ei Zomi te kibang lo hihang. Amau pen anungta Pasian athei lo, a um lo te hi-a, ei Zomi te bel anungta Pasian a umte ihi hi.\nZomi Idol makaipite bang Pasian nasem vive hiphial hi. Mi pawlkhat in “Hih Zomi Idol leh Pasian thu kisai kei,” ci uh hi. Tua pen ei Zomi ta dingin maan lo hi. Ei Zomi te Pasian mite hihang. Bangbang i sem zongin Pasian thu tawh kipelh thei lo hi. Pasian thu tawh i tuatkhop loh phamawh hi. I hihna khempeuh Pasian minthan nading hi (1Cor.10:31). Tua zahkhat in abeisa a Zomi Idol a la kisa te Pasian la bekbek hiphial hi.\nLasate zong Pasian um vive ihi hi. American Idol, Myanmar Idol a la kisate Pasian phatna la hi peuhmah lo hi. A vaihawmte leh a lasa te zong Pasian cih bang a thei se lo atamzaw thamtham hi. Kei theihna ciangah, American Idol Season Four (2005) a angah nu Carrie Underwood bek in a pianthakna gen ngei hi. Kawlgam la kidemnate ah zong thu um mi pawlkhat kihel zeuhzeuh hi.\nLaisiangtho i et ciangin Pasian in mawhna khempeuh lakah a muhdah pen Idol (Milim) biakna ahi hi. Thukham 10 sungah nihvei gen hi. Pasian dang neih loh ding leh milim bawl a biak loh ding te ahi hi (Paik.20:3-6). Israel gam beimang in, a mite saltaang a, mun citeng ah a kithehthaangna ahang pen guktak man hilo hi.\nZuauphuah man zong hilo hi. Mithah man zong hi masa lo hi. Nu leh pa mawhna hang zong hi masa lo hi. Milim (Idol) biakna hang hi. Saltanma a kamsang Jeremiah te pawl in hih thu cian gen mahmah uh hi. Laisiangtho Thak sungah zong milim (idol) Pasian in ahuatna mun tampi ah kimu thei hi (1Cor.10:14; Gal.5:20; 1Jhn.5:21).\nAsia gam teng Youtube a la kidemna khat zong om a, Own Asiavision Song Contest ci uh hi. Africa sunga gam tuamtuamte la kidemna pen AfriMusic Song Contest ci uh hi. Tua ahih manin i min pen ngaihsut phat taak kha ding cih kei mimal muhna hong sungkhia ka hi hi.\nKawlte bang zong “ So kya me, pywe kya me’ cih bang khat tawh hong kipan uh a, Eainmat Sone Yar, Myanmar Idol cih bangin amin laih toto lel uh hi. Ei Zokam tawh ahi zongin, Mangkam tawh ahi zongin, ageel siam ten hong geel leh Idol cih zawzen sangin ei Pasian thu um Zomite tawh kituak zaw min om lua ding hi.\nKa gen sa mah bangin “Idol” cih kammal vai agen hi bek hanga, Zomi Idol nasepna peuhmah alangpan hi peuhmah lo hihang. Kei deuhdeuh in abeisa Zomi Idol nasepnate a thukim lua, ka hih theih zah a zong tha apia, mailam ah zong apia lai ding hing. 2020 kum Lamka a kineih sawm Global Zomi Idol Finale bang zong alem leh apai nuam lua hing.\nMore: Zomi Idol (2) ~ Dr. Do Suan Mung\nTua hi in i kammal zat tawm ka lung anuam lo den, tutung hong kigen teh kei zong kei muhna tawm hong pulaak ka hi-a, hih thu hangin kuamah in kitot kisel lawh, kisiat lawh a i om loh ding zong kong thum nuam hi. ‘Zomi Idol mah hoih, i zatzat sa hi,’ icih leh zong amang thei lua ka hi hi. Ka lungsim tawng khat bel nuam lo den ding hi. Dr. Do Suan Mung


url: =Sittel Hamtang In ~ Hau Za Cin :: ZOMI DAILY\nposted on 16 November 2015 at 10:25 am Lomkholna: Article, Hauzacin\nTuhun leitung pen thukizakna baih mahmahta hi. Internet om, phone om, facimile machine om, a tuamtuam – tu leh tu a kizop theihna tam mahmah hi. Ahi zongin tua kizopna, thukizakna te ah a kigen, a pulak khempeuh thudik maw zuau maw, ahih kei leh hong khemna uh maw cih pen tel khit ding baihlo hi. Bangbang hileh thu pen kantel sitset ding, sittel mahmah ding hoih hi. Thu leeng tamlua mahmah ahih manin a tak maw, zuau maw cih sittel kim ding pen baihlo veve a, a hoih maw, a hoihlo maw — thu namkim in hong bawm hita mai hi.\nPulpit tung pan thu kigen khempeuh up khit pahpah ding hilo hi. Pasian thu ahi takpi hiam cih zong sittel kul hi. A genpa deihna bek kipulaklak zong na hithei giugiau hi. Ama deihna, ama thu peuh a gengen zong na hithei lai hi. Pulpit neipa, siangtho pen mun ah a ompa thu a kigen takpi hiam cih sittel hamtan ding ahi hi.\nMihing te pen thu sittel sitset lam ah kiva mahmahlo hi hang cih a kitel mahmahna honkhat pen gal kidona tuamtuam om den sungah a mawhzaw panpihnopna, a khial zaw gup tintenna, a zawngkhal zaw leh a haizaw te mawhsak nopna te lian mahmah lai hi. Vaihawm ding leh kumpi ding kitel ciangin a siam a theite kitel ding sangin ama angsung bek a thei ding mite khawng kitelcing nuam mahmah hi. Kamsungah ah a ‘khum’ pilpial dingin zatui kha muamkhum banga kibawl hong kipiak ciang a sungah zatui kha mahmah om hi cih thei napi hangin kine veve hi. Natna pan damna dingin bang zatui ne leng hoih ding cih sangin khualak nupi kamtam khat kamdawn peuh kimuangzaw thei mawkmawk hi. A taktak in a hang kantel phot, sittel phot kisam ahi hi. Mi khat bek tungah a hoih pen midang tungah hoihlo thei hi.\nTuhun ciangin internet tung pan in thu leh la kisuaksak ziahziah a, thuhoih leh thusia kizel ziahziah hi. Khantohna ding a tangko a om mah bangin khantohna a bahsak thei, sumbawlna a siasak thei, cidamna a susia thei nek leh dawn thu nangawn kisuaksak ziahziah hi. Tua bang hun ah teeng ihih manin i ittel sem a kisam ahi hi. A diak in gam zawng leh gam khangto nailo te lak ah internet tungtawna thu kigente pen a tak maw, a zuau maw cih kantel ding haksa diak hi. Gam khangto leh gam hau ah mite in a tak leh a khem khentel baih in sittel siamzaw tham hi.\nA khangto lai tak gamte ah internet tungtawn in thu a kithehthang ciangin a lian a neu in za khin pah a, naupang zak ding hoihlo, naupang et dinga hoihlo, naupang sim dinga hoihlo cih bangte kikhense lo hi. Sanginn ah zong kisinsak tuan se lo uh ahih manin internet ah a muh peuh uh naupangte in sim, mu, thei, ciamteh ziau uh hi. A tak a zuau khentel theilo uh ahih manin a vekpi in um khin lel uh hi. Tua in naupang khanglai lungsim ah sia leh pha theihna, a hoih leh ahoihlo khentel utna cihte dau sak mahmah hi. Tua banga khangkhia naupangte a picin ciang ‘naupang lungsim’ pua den theiin picinna taktak neilo thei hi.\nLeitungah Greek te pen pilna a lunglut mahmah, pilna a deih mahmah leh pilna a thupi sak mahmah minam ahi uh hi. Jews te in ngeina a thupisak zah mah un Greek te in pilna na thupi bawl uh hi. Mipil leh thu ngaihsun mi (philosopher) zong tampi na nei uh a, a minthang mahmah laka khat pen Plato ahi hi. Aman bangci hiam cih leh, “Theihlohna pen siat ding kipatna hi,” ci hi. Theih ding hinapi theilo, theih kul napi thei nuamlo, theih ding kisam napi kinbawllo pen siatna a tunna ding a kipatna hi ci hi.\nTua ahih manin thu leh la tampi a kingah ziahziah theihtaakna leitungah i teen laitakin i kitheihmawhbawl theihloh thu tampi omta hi. I theih a kul tampi omta cihna hi. Utta kei leng i sep kul himawk hi. Nu leh pa, makaite, siate, pilna neite, thu theite, gamtat siamte in naupangte bang laibu sim sak ding, bang Video ensak ding, bang thukizakna simsak ding cihte i tengsak, i kaikhawmsak, i teelsal ding kisam pha mahmah hi. Mailam ah amau mah eite hong makaih ding, eite hong panpih ding, hong huai ding, hong don ding, i maban a zom ding te ahih man un a picing dinga i pattahsiam ding kisam kasa mahmah hi.\nTheihlohna tawh a kilehbulh pen theihna ahi hi. Thutheihna zong kici thei ding hi. Plato in theihna i cih pen ‘thei’ hi hang cih i theihna ding thu thum om hi, ci hi. Ama pen ah, thu pen thudik thumaan ahih kul hi. Anihna ah, thudik hi cih i up phot kul hi. A thumna ah, muh theih in a kilakkhia ding ahi hi. Leitung pen a bem hi cih pen i theihcianna dingin a bem lam a kigen ciang i up phot kul hi. I up khit ciang dik takpi hi cih zong i theihna dingin mit tawh a bem lam a kimuh theih kul hi.\nGreek khuapi Athen ah siampite omna mun Delphi kici om hi. Tua mun ah Pythia kici zong na om kha hi. Nikhat Pythia in, “Plato siapa Socrates mah pil pen hi,” ciin gen hi. Socrates in a zak ciangin, “Kei pil pen kei ing, leitungah nuntak a manphatna a thei a om leh tuapa pilzaw ding hi,” ciin dawng hi. A muh peuh uh a dot uh hangin kuamah in leitungah nuntakpih ding, khiatlah ding a kician in a gen thei a om tuankei uh hi. Amau upmawh ciat gen uh a, Socrates in bel a gen ding a thei kei hi. Midangte in bel a upmawh khat uh gen pong uh a, Socrates in bel a gen ding theilo, theih neilo ahih manin a theihloh lam maizum hetlo takin a genkhia ngam hi. Tua a genkhiat ngamna pen tak mah Greek siampite in Socrates a pil pen ahihna hi ci uh hi. Theih ding tamlua mahmah ahih manin a theih a tawm luat mahmahna a theipa Socrates pen mipil pen in kiciamteh hi.\nTampi thei a kisate sangin theihlai ding a tamluat dan a theite mipil hizaw hi cihna hi.\nLeitung mipil tuamtuam, ngaihsutna hoih nei tuamtuam, thu leh la thei tampi te in nisim in i mai ah thu hong lui den uh hi. A manpha maw a manphalo cih pen eimah ciat in i sittel ding ahi hi. Ei adingin a thupilo khat tawh hun beisak den pen pammaih mahmah hi. Ei adingin a manpha thu tampi i theih ding om ahih lam phawk in a manphalo nate ah hun leh tha, sum leh pai tampi beisak kei ni.\nNewspaper na sim ciang a koi tengah hun tam na beisak pen a? Laibu na sim ciang a bangthu ah hun tam na beisak pen a? Mi tawh na holim ciang bang thu tawh hun tam na beisak pen vua? Na kikhop ciang bang hihna in hun tam a bei pen a? Pulpit pan thu kigente ah Pasian thu leh nang kha nuntakna ding na meetpih ding bang thu teng taktak a kigen a — thu zaknop leh khualzinna report peuh tawh nitak ihmut suak liang, taw-kham liangin na tu kenkan kha hiam?\nSittel Hamtang In!\nPrevious: Kimuak Vaidawn\nNext: Mihing ki puahphatna kicing hiam? ~ Dr. Ngul Khan Pau


url: =ZAM Thupuak :: 11 December 2016 :: ZOMI DAILY\nposted on 10 December 2016 at 10:04 pm Lomkholna: Malaysia, News, Refugee, ZAM, Zomi\nCLU/UNHCR TAWH KIMUH KHOPNA :: 08 December 2016 (Thursday) 9:30am–1:00pm dong UN zumpi Conference Hall ah Malaysia gambel galtai kipawl na makai te leh UNHCR huangsung department tuamtuam eg. Health Unit, SGBV & CP, OPI, EDU, Livelihood te pan makaipi te khat khit khat tawh kimuh/kikup khopna kinei thei hi. Hih dotna thu guipi 3 tungtawn in mikim ih phutkhak haksatna te a banban in kikupna kinei hi.\nQ.1 Tulaitak a na phutkhak a kipelh theilo haksatna bangteng hiam?…\nQ.2. Tua naphut khak haksatna bangci phul,kantan,nawk,vaihawm na hiam?…\nQ.3. Mailam ah tua haksatna te a tuakkik ding hi lecin bangci vaihawm ding nalunggulhpen na hiam?… Cih dotna leh dawnna te a banban in kikupna kinei thei hi. A tung a ih gelhsa Manglai pawlkhat a kitel zawdeuh nangin (Health Unit= Cidamna lam tawh kisai, SGBV=Sexual and Gender Base Violence, CP=Child Protection, OPI =Outreach Protection and Intervention, EDU=Education Unit, Livelihood= nekcing ding nasep muh theihnangh a kipan). Tua ahihmanin damlohna tuamtuam, Nupa kaal buaina,numei pasal kikal ah ngongtatna, tagah lubawkte, Mat leh Hen, Pilna sintheihna tuamtuam te akipan ei leh ei a nuntak khuasak theihnang a hihmanin vaihaksa tuamtuam a om leh ZAM tawh kikop a vaihawm khawm dingin itna tawh kong theisak uh hi. NGO/INGO leh zum tuamtuam te nangdan tawh a kibatloh na te ah ZAM tawh vaihawm khawm dingin kong zawn uh hi.\nCLU PAN MAKAI TE TUNG ZAKSAKNA :: Malaysia, Selayang vengsung leh mundang pawlkhat ah UNHCR te’n Rohingya te minsanna bawlding “Pre-registration Exercise” bawlding cih akicianlo kamdawn kiza hi. Tuabang in Register bawltheih nadingin sum zong kila cihi. Hihpen thumanlo hi cih ihtheih tekding kong zasak uhhi.\nUNHCR in Selayang vengsung hitaleh mundang ah hi taleh UN mithak laknading in Pre-registration kibawl zen zenlo hi.UNHCR panin akipia Services khempeuh sum piak kullo (FREE) cih phawkden un. UNHCR Services tawh kisai in sum hongngen, sum hongdong mimal ahi zongin, kipawlna ahi zongin khatpeuhpeuh natheih uh a om leh UN zumpi ah hong report un.\nMalaysia zomi genvai kipawlna (ZSM) 2017 a ding ki lut thei ta a, ZSM laibu te zong kila thei ta hi.ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah a kap hun ah a khitui a nulsak na hi gige hi. Hih ZSM ah member na lutna in nang a ding a pia na hi kei a, panpih na a kisam te a panpih na hi zaw hi.\nZOMI CUP MEETING KINEI DING\nZomi Cup tawh kisai meeting 15-12-2016(Thursday) ni 1:00PM in ZAM hall ah kibawl dinga, a lunglut a kua maciat nong pai kim na dingun kong zawn uh hi.\n16 February 2016 (Tuesd -ay) ni a US hong leng san ZAM President (2013-2016) hong sepsak SIA HAU SUAN KHAI-Mualbe -em in 05 December 2016(Monday) ni aki bawl UNHCR Teachers’ Appre -ciation Day ah Lifetime Achievement Award 2016 hong ngah thei a hihman in Zomi Education Center, Zomi Association of Malaysia leh Zomi khempeuh in ki angtanpih mahmah hi. Sia Hau Khai Malaysia ah Pasian in zatsak mahbangin US ah a lawhcing semsem dingin hong zatsak ta hen. Amen.\nRST kidawp theih ni : Thursday leh Friday\nCidamna tawh kisai dawptheih ni: Monday, Tuesday, Thursday\nZEC SANG ADMISSION DAY\n2017 kum a ding ZEC-T&M Admission bawl ding pen Dec 12,13 nite 9:00AM-1:00PM sungin ZAM sangah ki nei ding ahih manin sangkah ding ta leh nau nei-in sang kahsak nuamte in Nu/Pa khat peuhpeuh in hong zui ham tangin sangkah ding tate zong nong tonpih hamtang na dinguh hong zasak ung. Tua ni ciangin sang naupangte passport zong kizaih pah ding hi. Contact : 016 359 2048\nZEC –Cheras sangpi ah Admission December 28,29,30 sung teng 12pm-6:00pm dong kibawl ding ahih manin Laisin theithei ding sangnaupang te a hunlap a na lutsak theih nading uh kong zasak uh hi. Conntact : Siamah Nuam: 018 279 5772, Sia Nangtak: 018 279 5772. “Mihai te pen a pilte sila suak tawn tung hi.”Cf.LST. “If your plan is for 1 year plant rice. If your plan is for 10 years plant trees. If your plan is for 100 years educate children.” “Kum 1 a ding na gel leh Buh cing in, Kum 10 ai a hih leh Singkung suan inla, Khankhat man ding na khualsak leh Pil na guan in.” Confucius\nZOMI NAM NI TAWH KISAI ZAKSAK NA\nMalaysia a om Zomi ten kumsim a i bawl den i minam ni sawtlo in hongtung ding hita hi. Abeisa kumte mah bang in tukum zong thupitak leh picingtakin bawl theihna ding in 14 November 2016 in ZAM zumpi ah kimuhkhop na ki nei hi. Tukum zong nopcitak leh picingtak a i bawl zawh na sum leh pai tampi hongki samding ahih manin muan na leh lametna lianpi tawh Zomi Nam Ni Committee in anuai a bangin ma i pan khop ding kong zawn uh hi.\nZOMI NATIONAL DAY 2017 COMMITTEE\nPresident(1) Rev. Gin Do Khup 012 3406 141\nPresident(2) Rev. Thang Do Khen 017 6115 622\nPresident(3) Rev. Gin Khan En 017 3342 760\nSecretary(1) Sia. Khoi Sian Tuang 010 286 6189\nSecretary(2) Rev. Suan Cin Hau 011 1438 3922\nSecretary(3) Sia Kap Za Khup 016 383 8014\nSecretary(4) Rev. Ngin Khat Thang 016 3347 099\nTreasurer Sia. Tuan Sawm Tuang 016 254 4093\nAccountant(1) Thang Lam Cin 011 2329 4820\nAccountant(2) Pa Thang Za Khai 012 6212 447\nAccountant(3) Sia. Simon Pau Muan 012 6212 447\nASYLUM ACCESS AH HUHNA KINGEN THEI : SVP team te interview napan a card kipia kik nawnlo na theih uh leh Asylum Access zumte makaihna pan sitni te tawh pang khawmin UN nangah kik theih nading hong geelpih/vai hong hawmpih ding ahihmanin ZAM zumah hih lai namuh phetin nong zaksakpah nangin deihsakna lianpi tawh kong tangko uhhi. Asylum Access te kiang ah utbangin kipai thei loin appointment lak phot kul ahih manin UN pan lai nangah phetun nalaiteng tawh hong paipah un. Appointment date ma kalkhat a kisap in nong paipat a leh sitnite in buaipih man nawnlo ding hi.\nNA BANK CARD A THAK TAWH LAIH HAMTANG IN: Malay -sia a om Bank khempeuh system uh a kilaihna tawh ki zui in tulaitak a natawi Bank Card pen card a thak laih kul ahih manin natawi card te Bank tawh kizui in na card bawlna mun mah ah a manlang in na card va laih sak in. CIMB card tawite ading ahih leh December 20 ma na laih khak kei leh kizang thei nawn lo ding hi.\nZAM PALAI TE KHASIM THUNGET\nPalai te khasim thungetna 08 December 2016 ni in Zion Myanmar Christian Fello -wship pawlpi kem Sia Than Sen tawh ki nei khawm theihi. Siapa in Pasian kam mal tawh tha hongpia in, palaite ading deihsak thungetna zong hong neihsa a kilungdam mah mah hi.\nKL EBC khangnote makaihna tawh 04 December 2016 in ZAM zum ah Mawhnei mi hing akici theite’ gumpa=JESUS’ hong suah lungdamthu tangkona leh thungetna hong neihsak uh ahihmanin kilungdam mahmah hi. Nang bang ngimna tawh Christmas dawn na hiam? Herod maw, mipil 3 te’ dan maw? Ki sit tel in.\nKIDAWM KIDAWM!: Kawlgam ah Rakhai kala i cih te leh kawlte kinak buaina hangin Malaysia hong lawh khak ding ki lipkhap mahmah a hihmanin vaksuk vaktohna ah pilvang tak a i om theih nang i kitheisak hi. Malay gammi te mahmah in zong kawlgam Embassy mai ah lungpho na nei uhhi. Thusitna khat peuh natuah leh ZOMI nahih na ZAM card leh Palai te phone No. te limtak kem in.\nGRAB CAR TAWH ZAM ZUM PAIDAN DING: ZAM zum nahawh nop leh baihlua ta! ZAM zum address natheih kei leh GRABCAR na sapciang DROP OFF a cih namun ah ZOMI nagelh khitphetin Zomi Association of Malaysia hong suakpah ding a, na ut hunhun in na Grab car hawlpa sam lecin lung muanhuai takin hong kha ziau ding hi.\n(2) Kawllai Laisiangtho RM30\n(3) ZYA Tin Jubilee Magazine RM50\n(4) Zolai simbu RM30\n(5)DVD/VCD tuamtuam 1 teh RM10\n(6) Cope Centenary Jubilee RM10\n(7) Tutmun mikang pau sinna RM20\n(8) Eden ah ciah kikni RM15\n(9) Zongeina puan tuamtuam te kilei thei hi.\nZU KAMNAM SA IN ZUM PAI KEN : Kongit sanggam U leh Nau a kuama ciat min kitaih tawh a awk te zong ki samsam ta hi. Tua a hih manin UN interview, RST, RSC hita leh departm -ent a tuamtuam ah UN tawh kisai interview naneih ding ciang in hehpihna tawh Zukam namsa, Sadah muamkawm, Kunza kamsan kawmsa cih peuh mahin napai kei hamtang un. Tu hun ah UN interview hong kisap leh ahampha mahmah i hi a, thunei te maiah interview i neih ding ciang in kisilsa, Hanawt, maiphiat sa in paisawm tek hamtang ni. I mipih te pawl khat interview a pai ciangin Zu namsa pai ahih manin thunei te’n ko kagam vuah hongla dinga interview neiding hih bang a hong pai naciah phot in nidang ciang hong sam kik nung cih tawh a interview ding kisot to a bang hun ciang amah kisam kik ding cih kithei nawnlo hi. UN zum bek hilo vaksuk vaktoh nate ah zong kidawm tek ni. Genteh na: Zato, Sikhan i pai ding ciang in zong ki dawm tek ni.\nRHS INSURANCE CARD HONG TUNG THAK\n1. Langh Suan Lian 6. Mang Deih Kim\n2. Niang Sian Dim Huai 7. Philip Thang Sian Muang\n3. Khual Ngaih Lian 8. Nicholas Pau Sian Van\n4. Deih Lun 9. Pau Suan Zam\n5. Lian Khua Thang\nACTS KIKHAK DING: December 12,25 leh January 1 nite ah ACTS sikhan ki khak ding hi.\n1. Khen Khua Tuan (keizang) Damansara Lockup ah kibuai pih\n2. Lampi(Suangzang) leh Gin Cin Thang(Pyidawtha) Kajang thong ah om in a tanau te tawh kimuh theih ding lunggulh mahmah.\n1. Thang Mun Tuang (Ngalzaang) HKL\n3. Pau Suan Kim (Suangzaang) HUKM\n4. Tuang Thang Mawi (Dalkhai) HUKM\n5. Khup Sian Mung (Vangteh) HKL\n6. Gin Khen Thang (Pyidawtha) HUKM\nNasep leh Zato lam contact : Sia Khuppi –016 3838 014\n1. Dal Sian Mung(Tuithang) – 50RM\nPrevious: Dek lam tuk tum zong gal suak ~ Tual Khan Suan\nNext: Syria galkapte leh apawl te’n Aleppo 85% lata ~ TK Lian\nlang Do pau says\n10 December 2016 at 11:13 pm\nhih UNHCR tawh na ki kup na uh Q. 3 pen Answer 3 koi ah om. hi dan te a ki cing in hong post thei le uh cin ki lunggulh hi.


url: =“Pasian’ Sound Box” vai genta ni e maw! :: ZOMI DAILY\nposted on 9 February 2018 at 10:33 pm UTC+9:30 Lomkholna: Biakna, News, Thangboi\nHih thu hong piankhiatna pen Elisha asih khit kum khat khit teh ama’ guh leh misi khat aki sukkhak ciang a tua misi pen hingkik lian cih thu ka lung ngaihna pan in “Pasian’ Sound Box” cih thulu hong suak ahi hi. A LST mun sim masa photphot ni mataw:\nKumpite Nihna 13:20-21\n20 Tua ciangin Elisha si a, amaute in amah a vui uh hi. Tu-in Moab mihonte in sik-hiau sungin tua gam simzel uh hi.\n21 Tua ciangin amaute in misi khat a vui laitakun, amaute a sim dingin a hong pai mihon khat mu uh a, amau zong a misi uh Elisha’ han sungah lawn uh hi. A misi in Elisha’ guhte a sukkhak phetin hingkik a, tua ciangin ama khe-in a ding hi.\nZolai sung ah akigen loh hang kawllai leh mikang laite en leng Elisha sih khit akumkik ciang a thupiang hi.\nSound Box ih cih pen akiza zolote zaktheihna ding a kibawl hi. Elisha zong Pasian in a sound box in na zang a akhansung in ama’ tungtawn in na lamdang tampi piang hi. Asih khit ciang nangawn in Pasian in Elisha i guhte nangawn sound box a azatsak ahi hi.\nElisha sihma deuh in Israel kumpipa Joash tung ah Pasian in a sound box ahi Elisha i kam tawh Syria te 3 vei zo ding cih agensa hi. Elisha sih khit teh Galte’n asim taktak ciang in Israel te’n tua Pasian’ gensate phawk nawnlo in lau in tai uh hi. A misi nangawn uh zong gina in vuilo in Elisha i hansung a lawnsuk ziau uh hi. Ahih hang tua hansung ah Pasian’ Sound Box na om khinkhian ahih man in tua sound box tungtawn in Pasian in a hopih kik ahi hi. Agalte uh 3 vei zo takpi uh hi.\nPasian’ Sound Box Tuamtuam\n1. La Sound Box\nMoab kumpipa Balak in Israel te asamsiat ding in Balaam cial hi. Balaam in tua Kumpipa’ kiang zuan in apai laitak in atuanna La pen Pasian’ Sound Box nahi mawk ahih man in a la hong pau hiau hi. (Gamlak Vakna 22)\n2. Ciang Khut Sound Box\nMoses in tuute asatna ding ciangkhut hoih mahmah khat sui hi. Asuih kawmkawm in tuutal thumang hetlo pen bang amitkha ah om phial khading hi. “Na kidawm o lawm hih tawh kimu ding hi cei” bang cikha phial ding hi. Aizong tuu satna ding a abawl ciangkhut pen Pasian’ Sound Box hong suah teh tua ciang khut aliiktoh ziau pen San Tuipi nangawn lau in taii keek mawk hi. Pasian’ Sound Box pawlkhat pen agin seloh hang San Tuipi nangawn in lau in taii hi.\nAron’ ciangkhut zong Pasian’ Sound Box hong suah teh zan khat thu in nguum in, sel in, gah in. almond gah zankhat thu in na min mawk hi (Gamlak vakna 17).\nNang zong Pasian’ sound box asuak thei gige na hi hi. Ciangkhut ih cih pen ahawng ki khok in akeu khit teh ciangkhut asuak pan ahi hi. Asel theihna ding lampi omlo hi. Aizong Pasian’ sound box asuah teh zan khat thu in sel thei mawk hi. Sel bek lo in gah pah hi. Gah bek hilo in min pah hilai hi. Pasian’ sound box nasuah nak leh na sel theihlohnate hong sel ding hi. Gah a na up nawnlohte hong gah ding hi. Pung in na up nawnlohte hong pung ding hi. Hallelujah !\nTopa’ lawnna ngah ngiat inla. Pasian in na nuntakna a Sound Box in hong zatsak ngiat ta hen. Amen !\nGennop tampi tawh\nPrevious: Italy te’n Mandalay ah dawnding tuisiang vaihawm sakding\nNext: Late 19 pan ka muhkhiat pawl khat (Reflections on Psalm 19)\nAtapa in thuhilhna, danpiakna in khuasung ah aguaktang in vakpih kawikawi\nA manpha lungtang kepsiam in ~ Khat Thang


url: =Laithiangtho (Kumpite Niina 17-18) ~ Thu Tatuam (Siyin News)\nLaithiangtho (Kumpite Niina 17-18)\nTuesday, July 28, 2015 Laithiangtho Dokna No comments\n1. Israel kumpipa Hoshea akuate kungah huu ngen ziam?\n2. Israel ngam sia akuate in susia in bo ziam?\n3. Samaria ah ateen sawng Assyriate pawlkhat sia ___ hi.\nb. tawpi in pet\nc. kipha sak thei\n4. Thongtaak kamsang khat sia banghang suataak ziam?\na. Kumpipa in hesuak\nb. Biakpiakdan ahil tu in\nc. Biakinn keam tu\n5. Samaria ah namkim a om sia bang ziam?\nb. nganhing nam\nc. milim pathian\n6. Israelte in milim bia uh aa, ___ uh hi.\nb. siatna babek zong\nc. TOPA zongh bia\n7. Hezekiah in kumh bangza sung Judah uk ziam?\n8. Moses vawt taungo ngul sia bang kici ziam?\n9. Assyria in Israel kumhbangza sung uumci ziam?\na. Kumh 5\nb. Kumh 9\nc. Kumh 3\n10. Assyria kumpi atu in Hezekiah in ngun toai ton sawm le khamh ___ pia hi.\na. ton sali\nb. ton kua\nc. ton khat\n11. Assyria ulianpa in Hebrew kam luang ___ zangh le ci uh hi.\na. Assyria kam\nb. Aramaic kam\n12. Assyria ulianpa ii pau laitak banghang mihingte ii dai khipkhep ziam?\na. A lau uh hang\nb. Hezekiah ii sawl\nc. A thuson umh ngawl\nKumpite Niina 17\nIsrael Kumpipa Hoshea\n1Judah ah Kumpipa Ahaz a maan zawk a kum sawm le kum nii kumin Elah ii tapa Hoshea sia Israelte kumpipa suak a, ama in Samaria pan kum kua sung uk hi. 2Ama in TOPA tungah maw a, ahizong ama mai ah a seam Israel kumpipa dangte za in maw ngawl hi. 3Assyria Ngam uk lianpa Shalmaneser in ama tungah ngal phuang hi; Hoshea in Shalmaneser tungah tum in, kum simin shia pia hi. 4Ahihang Hoshea in kum khat ciang, Egypt kumpipa So tungah hu ngetna kamtai pai sak hi, taciang Assyriate tungah shia a piak sia tawp hi. Shalmaneser in hi thu a zaak ciang Hoshea manin thong sungah khum hi.\nSamaria khua Bona\n5Tua zawkciang Shalmaneser in Israel sim in Samaria uumci hi. A uumci zawk a kum thum kum 6sia Hoshea ii maan zawk a kum kua na hi a, tua kumin Assyriate ii Ngam uk lianpa in Samaria suan hi, Israelte pawl khat thongtaak tu in ciapui a, pawlkhat sia Halah khuapi ah Gozan ngamkhen no Habor Ngun hui ah teang sak hi, taciang pawlkhat sia Mediate khuapite ah teang sak hi.\n7Samaria ii bona sia banghangziam cile Egypt ngam panin amate a pusua pui, Egypt kumpipa khut sung pan a hunkhia TOPA a Pathian tungah a maw hu ahi hi. Ama te in pathian dangte bia uh a, 8a mite ii a mainawt ciang TOPA ii a nawkeak mite ii taangh ngeina te zui pui in, Israel kumpipate ii phottawm ngeinate zui uh hi. 9Israelte in TOPA a Pathian ii thukimpui ngawl nate seam uh hi. Amate in Pathian he ngawlte ii biakna munte khua nobel pan khuapi lianbel dongah vawt uh hi. 10Mualtung theampo le thinglim nuai sim ah, Asherah pathian nu ii milim le suangkhuamte phut uh hi, * 11taciang amate in ngim namtuite doaibiate tau tungah hal uh hi, TOPA ii a ngam pan a betkeak mihingte ii ngamtatna zui uh hi. Amate in TOPA thin uuk natu in amate ii khansiat ngamtatna te taw piang sak a, 12milim biak ngawl natu TOPA ii thupiakte ni ngawl uh hi.\n13TOPA in a kamtai te le a kamsangte pai sakin Israel le Judahte a kidop natu in sawl hi: “Na ngamtat siatna uh te nusia vun a, na pute uh ka piak Thukhamte sungah a om, ka naseam ka kamsangte tungtawnin no tungah kong piak kong sawlna te ni vun,” ci hi. 14Ahihang amate sia TOPA a Pathian uh muang ngawlin a pute uh bangma in thinpui uh hi. 15Ama ii hilnate nit tu nial hi, a pute taw thuciamna a vawtte zongh keam ngawl uh a, kidop natu a piakte zongh ngaingon uh hi. Amate in a mannung ngawl milimte bia uh a, amate mama zongh mannung ngawl uh hi, amate in a kiim a paam ah mite ii taangh ngeinate TOPA in zui heak vun ci in a thupiakna sia ni ngawl uh hi. 16TOPA a Pathian ii thukham theampo amate in paltan uh a, amate in thik taw a kivawt khuital nii ii lim a biak tu in vawt uh hi; amate in Asherah pathiannu ii milim zongh vawt a, aksite bia in, Baal pathian atu sep sak uh hi. * 17Amate in a tapa a tanute Pathian he ngawlte ii pathiante tungah meihal biakpiakna in pia uh hi; amate in thaa taw kipaupui theite le mailam thu son thei te thu dongh uh hi, taciang amate in TOPA ii muna ah a maan ngawlte vawt tu in kipum aap uh a, TOPA thin uukna piang sak hi. * 18TOPA sia Israel tungah thin uuk ahikom ama ii mai pan bengkeak a, Judah kumpi ngam bek khe lai hi.\n19Ahihang Judah mite in zongh TOPA a Pathian ii thukhamte ni ngawl uh a, Israel te ii taangh ngeina a zak uh te zui uh hi. 20TOPA in Israelte nial in, daan pia a, a ngilo ngalte khut sungah aap in, ama ii muna pan bengkeak hi.\n21TOPA in Israel le Judah a khen zawkciang Israelte in Nabat ii tapa Jeroboam sia kumpi suak sak uh hi. Jeroboam in TOPA taisan in a kiitak huai mama mawna sungah lampui hi. 22Amate in Jeroboam zui in ama ii mawna a vawt theampo vawt paisuak uh a, 23a naseam kamsangte tungah TOPA ii a kidop natu a sonkhol bangin ama ii mai pan betkeakna a thuak uh dong amate in mawna vawt uh hi. Tua ahikom in Israel mite sia Assyria ah sal in kicia pui a, tu ni dong tu munah teang lai uh hi.\nAssyriate Israel Ngam sungah Teang\n24Assyriate ii Ngam uk lianpa in khuapite ahi Babylon, Cuth, Ivvah, Hamath le Sepharvaimte pan mihingte paipui in, saltang Israelte ii tenna munah Samariate khuapite ah teang sak hi. Amate in hi khuapite taangin tua munah teang uh hi. 25Amate tua munah a ten phit sawngin TOPA bia ngawl uh ahikom TOPA in tawpi te puakin, amate pawlkhat thatlum sak hi. 26Assyriate ii Ngam uk lianpa munah a kison thu pan, Samaria khuapite ah mihing a ten sakte in tua ngam ii pathian le a thukhamte he ngawl ahikom pathian in tawpi puakin that sak hi, ci in kison hi. 27Tua ahikom Ngam uk lianpa in in: “Thiampi ii ciapui thongtaak te sung pan khat puak kik vun a; ama tua munah teangin, a ngam ii pathian zia mihingte a hil natu in vawt vun,” ci in thupia hi. 28Tua ahikom Samaria pan a kihawlkhia Israel thiampi khat sia mihingte in TOPA bangbangin bia tu ci a hil tu in pai sak uh a, ama Bethel ah teang hi.\n29Ahihang Samaria ah a teang mite in amate ii milim tek vawt lai uh a, Israelte ii vawt sa biakpiakna munah koi uh hi. A kibang ngawl pawl tatuam sim in amate ii tenna khuapite ah a milimte vawt uh hi; 30Babylon mite in Succoth Benoth pathian ii milimte vawt a; Cuth mite in Nergal milimte; Hamath mite in Ashima milimte; 31Ivvah mite in Nibhaz le Tartak milimte; taciang Sepharvaim mite in a pathian uh Adrammelech le Anammelech tungah meihal biakpiakna in a tate pia uh hi. 32Hi mihingte in TOPA zongh bia uh hi, taciang amate sung pan mihing tatuamte tealin Pathian he ngawlte biakna munte le sangaw biakpiakna munte ah thiampi seam sak uh hi. 33Tabangin amate in TOPA bia uh a, ahihang amate hong paina a ngamte ii taangh ngeina taw amate pathiante zongh bia uh hi.\n34Amate in a taangh ngeina luite tu ni dongin zangh lai uh hi. Amate in TOPA bia ngawl a, Israel ci in min a piak Jacob ii suan le paalte tung a piak thukham le thupiaknate zongh ni ngawl uh hi. * 35TOPA in amate taw thuciamna vawt in, thupia a, “A dang pathiante bia ngawl tu nu hi; tuate mai ah kun ngawl tu nu hi taciang sep sak ngawl tu nu hi, tua ahibale zong sangaw biakpiakna vawt ngawl tu nu hi. * 36No in keima thu nong ni tu uh hi, keima, TOPA note Egypt ngam pan vaangletna le thahatna taw hong pusua pa; note kei mai ah nong kun tu uh hi, taciang sangaw biakpiakna zongh nong pia tu uh hi. * 37Note a tawntungin thukhamte le thupiakte no atu ka at te na ni tu hi. A dang pathiante bia ngawl tu nu hi, 38taciang thuciam no taw ka vawtte mangil ngawl tu nu hi. 39Keima TOPA, na Pathian ii thu nong ni tu uh a, tasia ciang, na ngalte kung pan kong suatak tu hi.” ci hi, 40Ahihang tua mihingte in ngai nuam ngawl a, amate ii taangh ngeinate ma zui veve uh hi.\n41Tua hi a, tua mite in TOPA bia uh hi, ahihang amate in a milimte zongh bia uh hi; tu ni dong ma in a suan a paalte in tabangin ngamta lai uh hi.\nKumpite Niina 18\nJudah Kumpipa Hezekiah\n(2Khang tangthu 29:1-2;31:1)\n1Israel ah Elah ii tapa Hoshea ii maan zawk a kum thumna ah Ahaz ii tapa Hezekiah sia 2ama ii pian kum, kum kul le kum nga a phak laitakin Judahte ii Kumpipa suak a, Jerusalem panin kum sawmli le kum kua sung uk hi. A nu sia Zechariah tanu Abijah hi. 3A pu David ii ngamtatna zui in ama in TOPA ii dik sak tu in ngamta hi. 4ama in Pathian he ngawlte ii biakpiakna munte sutham hi, suangkhuamte sutan in, taciang Asherah ii limte zongh saattan siat hi. Moses ii vawt taungo ngul, Nehushtan a kici sia zongh sutham hi. Tua hun dong sia Israel mite in tua taungul upat vawtna in ngim namtui hal uh hi. * 5Hezekiah in TOPA Israelte ii Pathian muang hi; Judah in ama bang ama ii mai hi kale ama ii zawkciang hi kale kumpipa nei ngei ngawl uh hi. 6Ama in TOPA tungah thumaan in, bangma hunin a thu a ni ngawl ngei bua hi, TOPA ii Moses tungah a piak thupiakna te phinciing takin keamcing hi. 7Tua ahikom TOPA sia ama taw omkhawm a, taciangin ama sia a sep a vawt theampo ah zawna nga hi. Ama in Assyriate ii ngam uk lianpa langpan in tualngal tho in ama khut nuai ah tum nuam ngawl hi. 8Ama in Philistine te zo in, amate ii tenna khuano bel te pan kipan khuapi lianbel te dong kuanin sim bul hi, tuate sungah Gaza le a kiim a paam ngamte kihel hi.\n9Hezekiah ii a maan zawk a kum li na ciang— tasia Israel te tungah Kumpipa Hoshea ii maan zawk a kum salina hi a— Assyriate ii Ngam uk lianpa Shalmaneser in Israel simin Samaria uumci hi. 10A uumci zawk a kum thumna ciangin Samaria bo a; hi sia Hezekiah ii maan zawk a kum lukna hi in, taciang Hoshea ii maan zawk a kum kua na ahi hi. 11Assyria te ii ngam uk lianpa in Israelte thongtaak tu in paipui a, pawlkhat sia Halah khuapi sungah, pawlkhat Gozan ngamkhen sung Habor Ngun hui ah, pawlkhat sia Mediate khuapite ah teang sak hi.\n12Samaria sia bo hi, banghangziam cile Israel in TOPA a Pathian uh ii thu ni ngawl hi, tua ban ah amate taw thuciam a vawt te zongh paltan uh a, Moses TOPA naseam pa ii thukham a piakte theampo zongh ni ngawl uh hi. Amate in za nuam ngawl a, ni nuam ngawl hi.\nAssyriate in Jerusalem Tawng\n(2Khang tangthu 32:1-19; Isaiah 36:1-22)\n13Kumpipa Hezekiah ii a maan zawk a kum sawm le kum li ciangin, Assyriate ii ngam uk lianpa Sennacherib in Judahte ii kulh taw a ki uum khuapite sim in zo hi. 14Hezekiah in Lachish a om Sennacherib tungah kam thaak hi, “Keima khial khi hi; nong hesuakna in nong simnate tawp in, nong nget papo hong pia tu khi hi,.” ci hi. Ngam uk lianpa ii zo kikna sia, Hezekiah in ngun toai ton sawm le kham ton khat puak tu hi. 15Hezekiah in Biakinnpi sung le kumpi inn sumkholna ngun teng thaak hi, 16ama in Biakinnpi kongbiang khuamte tung pan khamte khokin, taciang ama mama ii kongbiang khuamte a tuamna khamte la in Sennacherib thaak siat hi. 17Assyria ngam uk lianpa in ngalkap hon lian khat Jerusalem ah Hezekiah sim tu in pai sak hi; tua ngalkap honpi sia ama ii uliante a za lianbel thum teng in uk sak hi. Amate Jerusalem hong thet uh ciangin, amate in puan vawt naseamte ii omna lampi hong lua uh hi, tua lampi sia tuili tungnung sia pan tui hong luanna hawkluam sia ii hui ah om hi. 18Taciang amate in Hezekiah sam sak uh hi, taciang ama ii uliante thum in amate taw kisi tu in pai uh hi: Kumpi inn a keam pa Hilkiah ii tapa Eliakim, zum lai atpa Shebna; le thu tepteena teng a keam Asaph ii tapa Joah ahi uh hi. 19Assyria te ii uliante khat in, Kumpipa Hezekiah sia a bang teng in hi zata in ngammuang sak thei ziam ci sia ngam uk lianpa in he nuam hi, ci in son hi. 20Ama in, “Ngalkap lam sang a thiamna le a hatna te sia kam le muk lel taw kizo thei hi ci in um nu ziam? Assyria te lang pan tualngal nong thaw uh a kua in hong hu tu in um nu ziam? 21Egyptte in no hong hu tu in um nu hi, ahihang tua ngaisutna sia bang taw kibang ziam cile pumpa kung ciangkhut in zak taw kibang hi— hong tal tu a na khut uh hong sun tu hi. Egypt kumpipa sia ama a suang papo atu tasia taw kibang hi,” ci hi.\n22Assyria ulianpa in ci lai a, “Tua ahibale zong noma in na TOPA Pathian uh suang a kinei nu ziam? TOPA ii biakpiakna munte biaktaute a sutham sia Hezekiah hi, ama in Judah mite tungah Jerusalem biaktau bekma ah biakpiakna vawt thei tu nu hi, ci in thu pia hi. 23Ngam uk lianpa min taw thukimna khat kivawt tu hi. Siphu tulnii hong pia tu khi hi, a to tu mihing ta za ma mu lei tu nu ziam? 24No sia Assyriate sung pan a za nobel sia taw zong kitee ngat thei ngawl lai nu hi, hi napi Egypt te in ngalleang le siphu ngalkapte puak tu in na muangmaw uh hi! 25TOPA ii hong huna kihel ngawlin na ngam uh sim tu in hong um nu ziam? TOPA ama mama in simin susia in ci in hong sawl hi,” ci hi.\n26Tasia ciang Eliakim, Shebna le Joah in ulian pa munah, “Aramaic kam in hong pau tan, topa awng, tua kam tel khu hi. Hebrew kam in hong pau heak vun, luphung tungah a to mite theampo in hong ngai hi,” ci hi.\n27Ama in zo a, “Ngam uk lianpa ii hite theampo son in hong sawl sia no le na kumpipa zaak tu bek sa nu ziam? Hi dek ngawl hi. Mihingte luphung tungah a to te, noma bang keakin, na eak uh ne, na zun uh dawn tu, luphung tungah a to te ii zaak tu in ka pau ahi hi,” ci hi.\n28Tua zawkciang ulian pa hong dingto in Hebrew kam in hong au hi, “Assyria Ngam uk lianpa ii hong son teng ngai vun! 29Ama in Hezekiah ii hong theam ngawl natu kidopna hong pia hi. Hezekiah in no hong hun zo ngawl tu hi. 30Taciang TOPA suan natu ama in zol sak heak vun. TOPA in no hong hun tu in um heak vun. 31Hezekiah ii thu son ngai heak vun. Assyria te Ngam uk lianpa in thu hong pia hi, khuapi panin hong pusuak tavun a hong tum tavun. Noma sapit nguite panin sapitte hong kine sak tu a, na thingkung uh te panin thei ngate hong kine sak tu hi, taciang na tuikhuk uh pan tui hong kidawn sak tu hi—- 32ngam uk lianpa in note ten natu hong piak hun dong hi tu a, tua mun sia noma ngam taw ma kibang tu hi, sapitzu na neak natu uh sapit huan om a, anluum vawt natu antang om tu hi: tua ngam sia olive kung le olive thau, le khuaitui omna ngam hi. Ama ii hong thupiak bangin na ngamta uh le na thi batu uh a, na nungta tu uh hi. TOPA in note hong suatak tu hi ci in Hezekiah in theam sak heak vun. 33Ngamdangte ii pathiante in zongh a ngam uh sia Assyria Ngam uk lianpa ii khut sung pan hunkhia ngei na ziam? 34Amate tu in koi sungah om ziam? Hamath le Arpad ii pathiante, koi sungah om ziam? Sepharvaim, Hena, le Ivvah te ii pathiante koi sungah om ziam? Samaria akua in hunkhia ngei ziam? 35Ko ii ngam uk lianpa khut sung pan hi pathiante khat papo in hi ngamte hunkhia ka na ziam? Tua ahile TOPA in Jerusalem hunkhia thei tu hi ci in bang in hong ngaisun sak ziam?” ci hi.\n36Mihingte sia kumpipa Hezekiah ii sawl bangma in dai khipkhep in om uh a, amate in kam khat zongh pau ngawl uh hi. 37Taciangin Eliakim Shebna le Joah te in heena taw a puansilh lai uh baltham uh a, taciangin Assyria ulian pa ii pauna teng kumpipa munah son uh hi.


url: =A Etteh Huai Pawlpi :: ZOMI DAILY\nposted on 30 May 2016 at 7:40 am Lomkholna: Biakna, News, Zomi\nPawlpi (Church) cih kammal pen Laisiangtholui ah, kamkhat zong na kizanglo in, thuciamthak ah, Topa’ Zeisu in Peter kiang, hih suangpi tungah ka Pawlpi kaphut dinghi, cih a genpen a masa pen ahi hi. Greek kamin Ekkelesia ci-uha, mangkam in, assembly or to call out, eipau in mipi kikhopna or aki samkhia cihna ahi hi. A kisamkhia cihtak ciangin satan ukna pan-a, a kisamkhia cihnop nahi, ci-in, theologian pawlkhat ten gen uh hi. Leitungah Pawlpi lian a, aki ciamteh 2000 bang valding in kigen hi. A kiciamteh lote tawhsimleng a tulsawm asim in tamding hi, bang hanghiam cih leh hunkhat lai-a Kawlgam ah AG makaipi asemngei Sya Myou Chit in, Zomiten githa khat aneih nak uh leh Pawlpi phuanngam uh hi, acih mahbangin 2007 pan 2012 kikal Delhi ah, kawlgam pan-a apai Zomite sungah Pawlpi 5 kimbang omman hi, kici hi. Mailam ah, bangzah hongpiang laiding hiam, cih I gentheikei hi. Banghang hiam cih leh ei upmawh banglo in, kiamlam manawhlo a, khanlam manawh den ahih manin, a nisim, a khasim, a kumsim in khangkhangmai hi. Innkuansung khat nangawn, Pawlpi khat ah, kikhawm kimlo in, Pawlpi nih leh thum ah, aki khawm innkuan honkhat, Zomite sung mahmah nangawn ah I omta hi. Siahi zong kacipah kei-a, hoih hizong kaci ngamkei hi. Bangpawl bangpawl ah, I om zongin I pawlpi min tawh vantunggam kitungding hilo napi-in, ahi zongin paidan kician a neilo pawlpi te-in buaina tuamtuam tuak-in, a tawpna ah, ki khenthangna, ki mainop mawhna tuak-uh ahih manin, tua bang I tuahloh nading in tawm kikumsuk dih ni.\n1. Missionna Asem Pawlpi: Theologian pawlkhat ten Pawlpi aki phuhphet in missionna aseppah ding ahi hi, ci-uh hi. Mission na I cih takciang in tampi tak huam hi. Naupang pattah na sang, tagah sang, pitek putek kepna inn, khamtheihzang leh mi hoihlote kepna inn, mundang khat-ah, va-om in, vabusa a, Pasianthu a theih nading uh vahanciam, vagen cih bang dan etc, tampi tak om hi. Tua hi-a, Mission na I cih pen I sepnop nak leh ei tawh kituak a, septheihluat ahi hi. Pawlpi pawlkhat in Missionna sepding ngaihsun loin Pawlpi van leh neek leh dawn, pawivai bekbek tawh buai masa uh ahihmanin, buaina lianpi tuak uh hi.\n2. Sumpi Zeksiam Pawlpi: Sumpi zeksiam I cih takciang in mum tampi tak-ah, Sum kizang ahih manin, a vekpi in, I genkhin zokei dinga, atom in gen hileng, thukhun aom bangin, a Sum neih uh azang, Pawlpi pen a etteh huai Pawlpi ahi hi. Sia Job Thawngno in Pawlpi pawlkhat, a sumpi uh a siate, a makaite un, a ut bangbang un ze-uh ahih manin, kikhop hunkhat in sumpi appa in, Topa Zeisu min in kong-ap hi, cilo in, siate, upa makaiten a utut un a zatding un, hih sumpiteng kongap hi, ci-liang hi,ci hi. Leitungah gam khat leh gam khat buaina zong sum leh pai vai-ah, amau gamte sang in khantoh zawknading nak-ut lua-uh ahih manin aki do lawh, aki buailawh tampi om hi. Topa Zeisu nungzuite sung mahmah ahzong, sum leh pai vai-mah in buaina omin, sum deihluat na hangmah in zong, Topa Zeisu nungzui Judas Iscariot in, amakaipipa uh Zeisu galte kiangah hekgiap hi. Laisiangtho in sum deihluatna in mawhna hi, naci liang hi. Maan hi. Sum deihluat manin a pumpi na ngawn uh a khuallo mitampi tak, eimisung mahmah na ngawn-ah omta hi. Bangbang ahi zongin, Pasian biakna dinga, akipia sum pen siata, upa makaita bek hilo in a neupen pan alian pen a, ahih manin limtak azek pawlpi peuhmah khango in, cidam hi.\n3. Tukhun Limtak Azui Pawlpi: Pasian biakna Pawlpi bek hilo, dawibiate nangawn in thukhun nanei uha, tua thukhun a zuilote peuhmah, bangbang asem zongin kuitunglo uha, a nuntakna un thuaklawh hi. Khangluilai bang dawi a thoih uhteh, sawlpang kongpi ah khai or kelkong ah khai or khuanawl ah khai-in, sawlpang kikhai napi innsung or khuasung ah, a lut teitei mi peuhmah aluang un tuakgiap hi. I biak Pasian mahmah zong thukhun thupi asa leh thukhun abawl masapa ahi hi. Eden huansung a, singgah tampite lak-ah huapenneloding, na nek uh leh na nek nini un nasi ding uh hi, cih thukhun, Adam leh Eve tungah napia hi. Tua thukhun Adam leh Eve in, a palsat manun, Eden huan panin ki nawhkhia in, tu’n gentheipi in leitungah nungta in, zing leh nitak nekding leh I mailam hunding bekbek buaipih in I omtek hi. A eteh huai Pawlpi I cih in a thukhun uh a neu lianin limtak zui-a, pawlkhatte tungah nemdeuh, maisakpawlnei cihdan hilo in, ahi bangmah a, athu khun uh azui liailiai Pawlpite pen a etteh huai pawlpi kici hi.\n4. Meeting A Zahtak Pawlpi: Meeting thu kikupna aneih uhteh, a gennop bangbang uh suakta tak-in, makaiten gensak in,amau zong genpah ziahziah tek uha, thu khen hamsa khat aom khak leh atamzaw thukimna mangin, zui-liailiai uh hi. Meeting sunga thu kikupte zong, a kilawm bangin pulak-a, Delegate meeting sunga thu khensat a hoihlo aom khak leh delegate meeting dinghun ngakzo a, tuamah tawh a khelkik, Join Meeting thu khensat a hoihlo aomkhak leh Joint Meeting mah ngak-a, tua hunteh, a tamzaw thukimna mah zui-a, a kalsuan Pawlpite pen a etteh huai pawlpi kici hi.\n5. Biakpiakna A Zahtak Pawlpi: Biakpiakna ah zong, khat leh khat kitheisiam in, Khasiangtho nasepdan a thuklam, a zailam tellua uh ahihmanin nang upna mankei, ko-a bek aman hi, cih bangdan omlo in amau suahtak dandan leh Laisiangtho tawh kituak-a, Pasian biakna anei Pawlpi pen a etteh tak pawlpi kici hi.\n6. Piakkhiatna lam-ah: Kuamah gen kuamah hanthot ngak sese, kulsese loin, Pawlpi van leh na leinading leh etc, ah sum aki donteh a neihzah tawh kituak-a, apiakhia, a zekkhia, a zangkhia, Pawlpite pen a etteh tak Pawlpi kici hi.\n7. Maikai leh mipi: Biakna makai leh leitung lam-ah makai pawlkhatte bang, Pasian danin a ki ngaihsun om leh kilawm kasa hi. Thukhat gen, nakhat asep nak uh leh amau hih pen ahoih pen akhial vetlo ding danin a ngaihsunkha makai pawlkhat om hi hang. Nungzui pawlkhatte zong makaite aneu muh, Farisai ten Jesu amawhna akhialh nading azon mah bangun, makaite khialhna ding azong thapai I om hi. Maikai hoih I cih in thuman thutak genngam semngam in anung zuite zong hilhngam, piangam, huhngam hi. Nungzui hoih I cih ten zong makaite a thanem na munte ah huh in, itna tawh panpih, gen etc, uha, langpanlozaw uh hi.\nThukhupna: Ute naute Pawlpi I cih takciangin biak-inn bek, Zumbek, siate, makaite bek, hizenzen lo-a, anungtan-a, a tute, kikhopsunga, apualam khawng-a aomte, aneu pente, a kipan I vekpi in, I kipawlteh I omkhopteh I sepkhopteh Pawlpi kician, Pawlpi aki cithei pan ahi hi. Tua hi-a, Pawlpi etteh huai, etteh tak I cihte, a biak-inn ahoihman, a Zum uh aliat man, sia/makai atam man, mipi a tamman, sumpi a tamman himasa lo hi.\nPrevious: Christians Awareness in Zogam\nNext: Microsoft Windows ah Delete Confirmation nadeih keileh ~ ZD


url: =Jeremiah 2 | Siantongluan\n"Pai in la, Jerusalem khuamite zak dingin va taangko in. Topa in kong cihin-ah: Na khangno lai-a nong kipiakna, na mothak lai-a nong itna, a kikho nailo gamlakah kei nung nong zuih lai hun ka phawk hi.\nIsrael mite pen Topa}-a dingin a tuam om hi a, ama anlakna-ah a anpalte ahi uh hi. Amaute a ne peuhpeuh a mawh suak uh a, gimna a thuak uh hi, Topa in hong ci hi, ci-in va gen in," hong ci hi.\nJakob suan leh Israel innkuan khempeuhte aw, Topa kammal ngai dih un.\nTopa in hih bangin ci hi: "Na pute na pate uh kei kiang panin gamlapi-ah paikhia-in, bangmahin a kimanglo milim peuh bia-in, amau mahmah zong bangmahin a kimanglo a suah khitna dingun kei tungah bang mawhna hong mu uh ahi hiam?\nAmaute in, Egypt gam panin eite hong paikhiatpihin sehnel lak leh dum lak, lei keu lak leh a lauhuai khuamial bekbak lak, kuama pai ngeilohna mun, kuama tenlohna gamlakah a hong makaih Topa koi-ah om ahi hiam? ci beeklo uh hi.\nSinggah leh a hoih nate na nek theihna dingun an tamna munah kong tunpih hi. Ahih hangin no nong pai uh ciangin ka gam na ninsak uh a, ka neihsa leitang a kihhuai mun na suaksak tazen uh hi.\nSiampite in, Topa koi-ah om ahi hiam? ci-in donglo uh hi. Thukham a theite nangawn in kei hong theilo uh hi. Kei tungah kumpi uliante hong khial khin uh a, kamsangte in Baal min tawh thu genin kimanna a neilo milimte a bia uh hi.\n"Tua ahih manin Topa in kong cihin-ah, note kong mawhsaklai ding a, na tate uh tate zong ka mawhsak ding hi.\nBang hang hiam cih leh nitumna lamah Saipras tuikulh mong dong kantan un la va en dih un. Nisuahna lamah Kedar gamah mi sawl un la limtakin kan dih un; tua bang thu a piang ngei peuhmah hiam, en dih un.\nGam khat peuhpeuh in pasian ahi taktak beeklo a pasian-te uh nangawn a khek ngei peuhmah uh hiam? Ahih hangin ka mite in a minthanna uh ahi keimah, bangmahin a kimanglo na peuh tawh hong khek tazen uh hi.\nTua thu phawk un la lau un; vantungte aw, dah mahmah un la ling un, Topa in kong ci hi.\nBang hang hiam cih leh ka mite in mawhna nam nih a bawlzo uh hi. Nuntakna ciktui ahi keimah a hong taisanzo uh hi. Tuikhuk totawm uh a, a tuikhuk tawh uh keu-in, tui a vung thei kei hi.\n"Israel sal ahi hiam? Sila namte ahi zenzen hiam? Hilo ahih leh bang hangin a galte in luhgawpzo ahi hiam?\nHumpinelkai bangin a galte in amah hawksan uh a, nakpi takin a hawkgawp uh hi. A gam uh gam simtham a suah uh a, a khuapite uh cimin kuamah tenglo hi.\nThamloin, Memfis leh Tahpanhes mite in zong a luguh a suktapsak zo uh hi.\nIsrael aw, Topa na Pasian in lampi-ah hong makaih laitakin amah na nusiat manin nang tungah hih bang teng hong tung hilo ahi hiam?\nTu-in Egypt gamah nang na pai manin bang phattuamna ngah ding na hi hiam? Nail gun tui a va dawn lel ding na hi hiam? Assiria gamah na pai manin bang phattuamna ngah ding na hi hiam? Eufratis gun tui a va dawn lel ding na hi hiam?\nNa gitlohna mah in nangmah hong thuhilh ding a, kei na hong up nawnlohna in nangmah hong mawhsak ding hi. Topa na Pasian nong nusia a, keimah nong kihtak nawnloh ciangin, nuam hetloin kha velval hi, cih thu thei in la mu in, Vanglian Topa Pasian in ka hong ci hi.\n"Sawtpek lai-a kipanin ka hakkol kuaitanin ka ukna nong nial a, hong kihenna khau sutatin, Na na ka sem kei ding hi, na hong ci hi. Numei paktatte na bang uh a, mual sang tung teng leh sing liim nuai tengah milim na bia kawikawi uh hi.\nA kiteelteel leenggui ci hoihte bangin nang kong suankik zo a, ahih hangin nang kisia kikin bang hangin leenggah gui a hoihlote na suakkik na hi hiam?\nVuttui tawh kisilin satpiang tampi na zang zongin na mawhna nin ka mu lai veve hi, Topa Pasian in kong ci hi.\nBangci bangin nangmah in, Kei ka nin kei hi. Baal pasian-te nung ka zui kei hi, bang hangin ci thei ding na hi hiam? Mualkuam zangah a om na lampi totte ento in la, na hihsate mu dih in. A suktai a totai kawikawi kalaoh huk na bang tazen hi.\nGamlak nuam a sa, lano hukte na bang tazen hi. A huk laitakin kua in khamzo ding ahi hiam? Amah a hih nuam peuhpeuh in haksa loin, a ut hunhunin a ngah lel ding uh hi.\nNa khe guakin lam pai kei in la, na dang taaksak kei in, kong cih hangin, nangmah in, Bang phamawh ahi hiam? Gamdang pasian-te ka it a, amau nung ka zui ding hi, na ci hi.\n"Guta khatpeuh a kimat ciangin a zum bangin, Israel mite, a kumpite, a uliante, a siampite, leh a kamsangte uh zong a maizum ding uh hi.\nAmaute in singtawng khat kiangah, Nang pen ka pasian na hi hi, ci uh a, suangtum khat kiangah, Ka pianna ka nu na hi hi, peuh a ci uh hi. Bang hang hiam cih leh amaute in kei hong nungngatin hong maingatlo uh hi. Ahih hangin haksatna a tuah uh ciangin, Tho in la hong hon in, hong ci uh hi.\n"Note-a dinga na bawl uh na pasian-te uh koi-ah om ahi hiam? Haksatna na tuah uh ciangin a hong hon thei ahih leh kihonsak ta un; bang hang hiam cih leh Judah gam aw, na khuapi zahzah uh pasian na nei tazen uh hi.\nKei na hong mawhsakna uh bang thu teng tawh ahi hiam? Na vekpi-un kei nong langpan khin uh hi, Topa in kong ci hi.\nNa tate uh thuhilhin ka sat hangin a mawkna suakzo ta hi. Amaute kibawlpha tuanlo uh hi. Humpinelkai hawk bangin na namsaute un na kamsangte uh a that khinzo uh hi.\nNo Israel mite aw, Topa kammal limtakin ngai dih un. Israel-te-a dingin gamlak tawh kibang ngei ka hi hiam? A mial mahmah gam tawh kibang ngei ka hi hiam? Tua ahih leh bang hangin ka mite in, Ko ka suakta uh hi; nang kiangah kong pai nawn kei ding uh hi, ci uh ahi hiam?\nNungak khat in a kizepnate mangngilh thei ahi hiam? A kipi mothak in a mothak puante mangngilh thei ahi hiam? Ahih hangin ka mite in simzawhloh ni tampi sung a hong mangngilh uh hi.\nNa lawm ngaih ding na zon siam mahmah a, numei gilote nangawn a zia na hilh thei zen hi.\nMawhneilo mizawngte sisan na puan tungah baang hi. Amaute in na inn hong luhngei beeklo uh hi. "Tua bang teng hinapi-in\nnang in, Kei ka mawh kei hi, kei tungah Pasian heh nawnlo hi, na ci hi. En in, Kei ka mawh kei hi, na cih manin nang tungah thu kong khen ding hi.\nBang hangin na lungsim khel ziauziau na hi hiam? Assiria in nang hong maizumsak ngei bangin Egypt-te in zong nang hong maizumsak ding uh hi.\nNangmah zong tua gam panin maizumna tawh na lu tungah vut khusa-in nong paikhia ding hi; bang hang hiam cih leh keimah Topa in na muan mite ka nialzo hi; amaute hangin na gualzo ngei kei ding hi.


url: =South Korea gamsung ah Malaysia gammi illegal in 5000 bang om :: ZOMI DAILY\nSouth Korea gamsung ah Malaysia gammi illegal in 5000 bang om\nposted on 13 March 2018 at 9:05 am Lomkholna: Korea, Malaysia, News, Sawltak, World\nSouth Korea gamsung ah naseptheih nadingin phalna Work Permit kician aneilo, illegal in aomcip Malaysian gammi 5000 valbang omding cih theStar te’n pulakkhia uhhi. Tua lakah pawlkhat pen cimawh mahmah uh a, Refugee te bangmah in kumpi thunei te matding alau in ataikawikawi pawlkhat om uh cihi.\nMalaysia gammi tuabangin South Korea ah atungte pen nasemding in apai vive hizaw uhhi. Puaisa (Agent) te sumtampi pia in, South Korea gamsung ah Tourist Visa tawh lut uh a, agamsung atun uhciangin Work Permit kician neilo in nasem in a awkcip uh kici hi.\nAphual atun taktak uhciangin Agent te ii genbangdan nahisamlo in, nasep hamsa, summuhna hamsa in cimawh tampi om uhhi. Tuabangin South Korea gamsung ah cimawh dongtuak in a awkcip te akanding in “Star Media Group’s Bahasa Malaysia news portal mStar Online” te’n pawlkhat paisak uhhi.\nVolunteer Aid Workers, Recruitment Agent leh Malaysian pawlkhat te genna ah South Korea gamsung ah akigawm in Malaysia gammi 5000 bang omding cih mukhia uhhi.\nKorea Herald te genkhiatna ah South Korea gambup ah gamdangmi illegal foreign workers akigawm in 251,000 bang omding ci uhhi.\nTua Malaysia gammi cimawh in a awkcip tepen nasepna panin kikhawlsak cihpian vive ahihi. Pawlkhatpen nasep aki khawlsakkhit ciangin omnading akicianzong neilo in, Seoul Central Mosque khawngah giakin om uhhi. Inn saapzolo ahih manun avanneih te uh Mosque kiukhawng ah koihziau uh cihi. Nekdingzong neilo in, Biscuit khawngpeuh ne in anungta uh cihi.\nPawlkhat tepen lothaangsan, arlu (Onion, Potato) kiciinna losung khawngah nasemin, pawlkhat te omnading neizolo, ekbukmai leh anhuanbuk sualtungkhawng ah lum uh cihi.\nMore: North Korea galkapkhat ataisim laitak thautawh kikap, Video ki khahkhia\nMalaysia gamsung ah aciahkiknop uhhangin aciahkik zonawnlo, aciahkik theinawnlo, illegal in a awkcip pawlkhat om cimawk hi. Malaysia gamsung ah Refugee atam mahmah bangmahin, amau Malaysia gammi tezong South Korea gamsungah Refugee dinmun, illegal workers dinmuntawh mi 5000 bang aom nahimawk hi. Sawltak #zomidaily\nPrevious: Numeikhat zawhthawh thutawh aki pummatgawp vaitawh kisai in Police te’n mi 4 mankhinta\nNext: Thupha-ngah Minam pan Thupha-hawm, Thupha-zek Minam ah\nMalaysia, Kluang ah Passenger tuanna meilengkhat meikanggawp\nPahtawi ngah Nurse Hau Sian Cing\nBiakna leh Nampi lungsim ~ Kham Khan Suan


url: =Tedim veeng thak ~ Dr. Dongno :: ZOMI DAILY\nposted on 31 December 2017 at 7:37 pm Lomkholna: Dongno, News, Tedim\nLaisim u leh nau, Pa Khup Khan Thangin ong at Tedim khua veeng thak kibehlap ding thu ka zaak ciangin ka lungdam mahmah hi. Nidangin Mualtuk khen leilulam ah Palpha Hiangtui kici mun khat om ngei aa Tedim Saangpi aa PAT, Sia Pau Za Dongin van zuakna sumbuk neu khat nei ngei hi.\nTua vanzuakna ah mikimin akisap van akingahna Ad, kyawngya, “Palpha Hiangtui ah van kizuak: Thangkhuai pum, Thangkhuai peek, Ci, Zanah, Sada, Pumuam” acih ka neulai un ka lolo thei zeel uh hi. Pumuam pen, apum aa kimuam, pummuam, cihna hi aa, India te’n, ‘supali’ acih, ‘kuunti’ ahi hi. Hih pen Tedim ah sumbuk van ki kyawnya masapeen hi dingin ka um hi.\nTua mun teng Hiangtui zong kici hi. A hih hangin tu aa veeng thak ding pen Tualzang khuakhung sakol tutphah, saddle, bang aa saupi azaangtam, akuak ‘di-idiai’ mun hoih mahmah ahih manin vanleeng khawlna ding nangawnin a hoih mun ahi hi. A beisa kum nih lai-in vanleeng khawl nading in zong ki en ngei-in ong ente-in hoih sa uh kici napi i Wungyi thuneite-in bang aci ngaihsut uh hiam i thei kei hi; akhangto gamte nangawn aa om ngei lo, tai 40 bek ki halin Haka ah vanleng khawlna leh Falam ah vanleng khawlna ong pia uh aa, gamkhangto sate sangin ahauzaw i bang aa lungdam huai veve hi.\nTanglai-in tua mun tengpen Khuangnung hausate uk sung ah om ngei aa, a Khuamual bawlte uh zong tawmtawm om lai kici hi. 2016 kum April kha sungin ka va en thei kha aa, a mawng suante uh tu aa Technical High School sangpi huangin na huam kha hi. A hih hangin kamphatna tawh tua mawng kungte ki phuk kha lo bilbelin kung li, tang diudeu-in po lai ahih manin manpha kasa mahmah hi.\nSang siapipa, Sia Khai tawh zong limtakin tua mawngte i kepcing ding athupitna ka kikum khawm thei uh hi. Amah’n zong na it mahmah ahih manin, kung khat bang a saanginn tawh kinai napi hoihtakin na kem aa amaa tung ka lungdamna ka gen hi.\nHih bang tangthu nei mun pen, Tedim khua ah kumpi thuneite leh Khuanu/khuapate-in limtak ong ngaihsunin, tangthu min nei veengmin, Khuangnung veeng i phuah ding kei zong hoih ka sa hi.\nAthupi mahmah khat ah, mailam ah Tedim-in District Khazaing i ngah ciangin, kumpi inn lianpipi tampi ki lam ding aa kumpi nasemte inn mun ding zong kisam ding ahih ciangin tua hun aa ding geelkholhna zong i nei ding hi. Veeng mawkmawk bangin innmun kihawm khia zelzul lo-in kumpi inn mun dingin i kep ding leh town planning hoihtakin i neih ding thunei upate tung kong thuum nuam hi. Tualai sang aa mun hoihzaw om nawn lo hi. Iiplah huai hi. Dr. Dong No\nPrevious: Lai Siangtho leh Apocripha laibu te thu\nNext: Kumthak le mailam kalsuanzia ding ~ Dr. Ngul Khan Pau\nNu Piang Ngain Don vaitawh mithat in aki ngawhnu pasal zong thusit thuakding


url: =Nikhat in atawmpen nahoih khatta sem in ~ Deih Tung :: ZOMI DAILY\nposted on 9 August 2015 at 8:09 am Lomkholna: Article, Deihtung\nHih leitung ah minuamsa pen ihcih te in midang te ading thu tampi a ngaihsut sak pen te leh midang te a ding in natam a sem pen te a hi hi.Midang te huh a,a pan pih te tung ah amau zong ki huhkik pel mawh in haksat na a tuahciang, a huhding om pel mawh hi cih pen leitung ah kuamah in a theih zawh loh leitung pai zia khat a hihi. Pilna neih man hilo, sum lehpaai hauhman hilo, thatang hat man hi lo in nalung sim tawng pan hong phulkhia ding midang te huhnop na lung sim ka deih hi.\nNikhat in nahoih khat ta a tawm pen in asem ding in kong zawn hi.Nahoih sem ding cih tak ciang in bang sem ding a, koi ci sep ding ih hihiam?Mikhem peuh in ki gen gen takeileng zong nahoih koi hi a, bang ci sep ding cih ih thei hi. Pawlkhat te lam pi ah a pai lai tak lingkhat, a hoih lo khat mu a, lam pam ah pai khia leh a ki lawm hi na pi a mu lo kineih cih dan in ki om thei hi. Hoihhi cih ih theih te sep pah pah ding hoih ka sa a, ka deih hi. A hoih lo khat ih muh a, ih theih khat a hoih lam in ih sep theih ding a hih nak leh lung hiang hiang kul lo in sep pah ding a hihi.\nNikhat in na hoih khat ta sem pelmawh ding in a kua mapeuh kong zawn pha pha hi. Azenzen in kei in midang te tung ah bang sem thei a, bang hih zo peuh peuhding ka hiam na cih khak leh na lung sim tu mah mah in a thak in pan mun la kik in la nikhat in na hoih atawm pen khat ta ka sem ding hi ci in hong khen sat in. Ihlawm ihgual te a ding in thunget sak ciat ni. Midik thunget na in nakpi vang lian a,a deih na a ngah hi a cih mah bang in thunget na in nakpi in vang nei hi.\nThungsung a omte a ding, dam lo cina te a ding, gamdang ah khual zin gamvak te a ding, tui pi tung leh vangleng, mawtaw, set van tawh a pai khual zin te in accident tuak het lo a, a mau pai nop na, a lung tup na uh a tun na ding,…. thu nget sak ding hi hang. Nikhat in nahoih ih sep na ding in mundang pai kul se lo in ih omna mun pan in ihsep theih in thu nget sak na a hihi. Tua a hih man in midang te ih huh theih na ding hun leh thatang, sum leh paai ih neih kei phial leh zong thu nget na tawh midang te a ding in na hoih sem ding in tu ni pan ki pan kong zawn hi.\nPasian it na in leitung na khem peuh tung ah ki zel a, na khem peuh tung ah hoih kim hi. Nikhat in a tawm pen Laisiangtho tangkhat ta peuh mah sim ham tang in la, Topa hoih na na kam pan in kammal khat peuh mah pusuak sakin lungdam na ko ham tang in. A hih theih leh midang Pasian thu thei nai lo te a ding in zong na hih theih na zah zah tawh mapan sawm in la, na hih theih loh a hihleh lah Pasian thu gen te pan pih in la na pawlpi sia te na hih theihzah in pan pih in. Nikhat a nahoih khat a tawm pen sep na ding te ah hih Pasian kam mal sim ding, Pasian nasep na in a thu pi mahmah khat a hihi.\nMidang te nuihsak na, lung nop sak na in zong in na hoih sep na khat a hihi. Nikhat in a tawm pen mikhat ta peuh mah nuih sak sawm ham tang in. Nuih na in cidam na hi a, ih mai tai leh ih mel zong hoih in hong mu midang te zong a lung uh nuam hi. Pawl khat te maigum bek bak in a mau bek hi lo, a kiim a kiang a om a mu khempeuh zong lungnuam lo uh hi.\nMidang ih kiim, ih kiang om ih lawm te, ih na sep pih te, ih sia te, ih sangnau pang te, ih nasem te, ih makai te,… a tuam tuam ih om na gei a om khem peuh nuisak in lungnop sak na in zong na hoih khat sep na a hihi. A zenzen in nang pen ciam nuih siam lo kai teh mi nuihsak bua bua ding leh milung nop sak ding cih pen kei a hi kei ci kha kei in tu ni pan ki pan nang pen mi dang te a lung nuam sak ngiat, midang te tung ah maitai in na hoih, thu hoih, la hoih a gen ding in kong zawn hi.\nPilna bangmah nei lo ka hih teh midang te bang ci bang in pilna tawh huh thei a, pan pih thei dingka hiam na ci kha ding hi. Pil na nei khem peuh in zong midang te huh kim nuam lo in ki pil sak uh a, midang te a ding deih sak na nei lua khol lo thei uh hi. Pil na a nei lo, ih kiim ih kiang a om te a ding in ih hih theih zahzah in pan pih ding hi hang. Laipil na lam ah sanglai na hilh thei hi. Sangnau pang a thei lo khat a theih na ding in zong na hilh thei hi.\nIh kiim, ihkiang a om khat in a pai na ding mun thei lo in hong dot leh a pai na dingmun ih gen thei a, ih hilh thei hi. Nasep siam lo ihlawm te ih hilh thei hi. Ih lawm te ih kiang a om te in a theih nop khat peuh peuh a theih na ding in ih pan pih thei hi. Midang te in atheih nop khat peuh peuh uh hong dot na a om ciang nang mah mah inzong na theih loh a hih leh nang zong na theih na ding in zongin, kan in na ki kum khawm thei uh hi. Ih kim ih kiang a om te, ei sang in a thei lo zaw a om leh ki pil sak se dah ni. Kisiam sak in midang te sim mawh se dah ni. Ei sang a a thei lo zaw khat peuh peuh pen a theih na ding in pan pih ciat ding in kong deih hi.\nNeih leh lam bang mah nei lo ka hih teh midang te bang ci huh zawh ding ka hihiam? Pilna lah nei lo, sum leh paai lah nei lo, kei zong mizawn khat hi ing a, kei hong ki huh leh ka ut mah mah lai tak ke’n midang te bang ci huh theih ding ka hihiam?Ihki huh thei lua hi. Ih neih om kei tek ta se mah phial leh zong ih ki huh thei hi. Gentehna in Thongkia lawmta nih om hi. Khat pa a cina lua ahih manin a lawmpa in bang mah huhthei lo a hi hiam?\nHuh thei lua hi. Thongkong cingte kiang ah gen sak in, zato ki puak thei lua hi. Thongkia a hih hang in zato siavuan te a bawl theih na ding in kongcing palik te tung, thonginn cing te kiang ah gen sak thei hi. Bang mah nei ta kei phial leng zong ih hih theih na pen tam pi tak om veve hi. Tua a hih man in lung neu kei ni. Kilung neu sak lo ding hi hang, kei pen midang te a huh thei pa, a huh zo pa ka hihi ih ki ci dinghi.\nMidang te huh na ih cih in sum leh paai bek hi lo in thatang zongki hel hi. Lampi ah ih pai lai tak vangik a pua khat ih muh ciang ih dawn thei hi. Vanpua a, a lel, abah ih cih te pen a vek a alel hi lo a, cikal 1 ki la khia leh a pua zo ta a hihi. Vangik pua a, a gimmi te na muh teh cikal 1 bekbekdawn le cin zong a vanzangtuam in puazo suak hi cih phawk tawn tung in. Nang a ding in a haksa lua hi lo hi, a ma vankhem peuh nang a vek in apuak sak dinghi le cin bel haksa kha mah ding hi.\nTu in nangpuak ding pen van lel pa vanneih khem peuh hi lo a, tawm cik bek adawnding na hih man in bang mah gen tham tuan lo hi. Nang a ding in bang mah in gen tham tuam lo a, a hi zong in van lel pa a ding in nak pi in pha tuam in a leng ding tawh ki bang liang ding hi.Sum leh paai bek tawh na ki sem thei lo a, na khempeuh sum tawh kiciangtanthei lo hi. Tua a hih man in sum na neih man in zong ki pha sak lua lua pah se kei in. Kasang kah lai in ka sangsia pa in a thu gen khat ka phawk phawk lai hi.\nSiapa in “sang kah ding in nong pai uh ciang, vaimim kanpuak, vaimin gau sang inn ah na pua thei uh hi, a hi zong in na lawm te na hawp zawh kei ding leh midang te muh in ne se dah in, midang te muh a na nek leh tua na neih khem peuh pen na lawm teng tawh kong hawm sak ding hi” a cih pen ka phawk kik mahmah hi. Ka sangsia pa cih pen a maan a hihi. Midang te sum leh paai vai tawh huh zo ngei lo ding khawng sum leh paai vai tam pi ki kup pih se dah in. Bang hang hiam cih leh sum leh paai vai ah mizawng te, bang mah nei lo te kha sia baih mah mah uh a hih manin midang te na huh zawh kei phial leh zong midang te khasia sak se dah in.\nKa Khua uh Valvum ah ka om lai in keizong ka khua pih te mah tawh ki bang in a zawng ka hihi. Sum leh paai lah ki nei lo, pil na lah ki nei lo a hih man in midang te ka huh nop hang in bang mah ka huh zo kei hi. A hizongin hun ka ngah sim,ka khua sung vua dam lo te, mi cina te kiang ah ka hawh zel zel a, thu kaki kup pih zel zel thei hi. Na thuak na te uh pen Job bang in Pasian in na lung sim uh hong en cik na hi lel hi, tu zawh a sawt lo in no te zong dam na na ngah kik ding uh hi, cih dan in tha pia in ka vak kawi kawi thei zel hi.\nMidang tedan in cina te thunget sak thei zong ka hi beek kei hi. A hi zong in dam lo a om cina khem peuh pen a lup lup na un cim thei lua uh a hih manin ih va hawh a, thu ih va ki kup pih pen a mau a ding a lung uh nuam tuam, a cim uh zong phawng tuama hih manin hih danin zong na hoih ki semthei thei veve hi cih kong hawm sawn hi.\nPilna neih man hi lo, Sum leh paai neih man hi lo, thatang hat man hi lo in na lung sim pan hong phul khia ding it na tawh midang te na pan pih thei bek ding hi. It na na neih kei leh midang te na huh nuam kei ding a, midang te na pan pih nuam keiding hi. Nidang in ka lawm te khat in na sep na khat ah nasep lut cil ka hih zen zen hang in hong pi bawl in a om lui te mah tawh ki bang in kei zong maipha ka ngah hi, mai pha ngah ka hih man in mehhuan dan, mehkandan a theih teng it siklo in hong hilh a, a sawt na teh a ma theih zah ka thei hi.\nMeh huan dan midang tedan in siam ka hih man in ka nasepna Boss te in hong pak ta mah mah hi. Tua bang hi ta se mah leh kana sep na uh ka Boss te un a sai uh khawng ki sa lo uh a, a sai uh hong khak mawk hi. Tua a kipan in na sep tuamtuak ah na ka sem uh hi. Hun sawt pi khat sung mun tuam tuak ah nakasem tuak uh a, a hi zong in nikhat nidang a mehkan dan, mehhuandan hong hilh pa pen ka na sep na ah nasep lut nuam in interview a, ka nasep na ah hong lut hi.\nMithak a hih zen zen hang in meh ka kang sak pah a, kei tawh ki bang in om ka hih man un kua mah in mithak a hih hang a sim mawh ngam kei hi. Tua pa in hong gen ngei khat ka phawk kik thu in “ Tu laitak in nang pen hi na ki sak mahmah hang nidang teh bang suak ding, bang ci ding cih ki thei lo nai teh mikhem peuh tung ah heh pih na nei in,na pan pih theih zah in pan pih tawn tung in, na mai lam hong hoih ding hi” hong cih pen man ka sa lua mah mah hi. Midang te huh na pen lung nop na khat zong a hihi. Ei hong ki huh huh sang in midang te huh leng ih lung a dam zaw hi. Ei hong ki huh mah bang in zong midang te ih huh kik theih ding thu pi hi.\nKei mah in hih lei tung ah khat vei bek piang in tom no khat sung bek a nungta ding ka hi hi. Tua a hih ciang azen zen in hih leitung ah It na, hehpih na nei in lah thei na ding (a hih kei leh) Leitung a ding in nahoih khat peuh peuh sep theih na ding hun man pha ka neih leh itsik lo, zekai lo tak in tu mah mah in ka sem ding hi. Bang hang hiam cih leh ka nuntak na tom no sung bek a hih man in nidang ciang hih bang hun man pha ka ngah kik ngei loh ding lam ka ki thei hi. Lunggulh na, tup na ki cian nei a a han ciam mi a ding in hih leitung ah a piang zo lo ding a om kei hi. Deih Tung\nPrevious: Kha Pumpi (Spiritual body)\nNext: Pu Zokhai tawh Gam le Nam holimna le Zokhai phuahsa late sakna Ankuang umkhawm ding sapna